title: Varnan lentoasema

text: Varnan lentoasema () on lentoasema Bulgarian kolmanneksi suurimmassa kaupungissa Varnassa. Se sijaitsee kymmenen kilometriä kaupungin keskustasta, lähellä Aksakovon kaupunkia. Vuonna 2013 Varnan lentoasemalla kävi 1 320 000 matkustajaa. Lentoasemalla on kolme terminaalia, joista uusin on aukaistu elokuussa 2013. Nykyisen kentän ensimmäinen terminaali avattiin vuonna 1972. Paikalla oli aiemmin ollut jo kuitenkin lentokenttä. Lentoaseman ainoa kiitotie on noin 2500 metriä pitkä ja se on päällystetty asfaltilla. Lentoasemalta lähtee lentoja 75 eri kohteeseen 29 eri maassa.


title: East Side Gallery

text: East Side Gallery on Berliinin Friedrichshainin kaupunginosassa säilytetty 1,3 kilometrin mittainen pätkä Berliinin muuria, joka on täytetty eri taiteilijoiden tekemillä maalauksilla. Se toimii nykyisin samanaikaisesti eräänlaisena ulkoilmagalleriana ja historiallisena muistomerkkinä. Se on suosittu nähtävyys ja jotkin sen maalauksista ovat muodostuneet lähes ikonisiksi kuviksi. East Side Gallery sijaitsee Mühlenstrasse-kadun varrella suunnilleen Berlin Ostbahnhofin ja Oberbaumbrücken välillä, missä Berliinin muuri kulki Spreejoen itärantaa seuraten.


title: East Side Gallery

text: Muurinpätkä täytettiin alun perin maalauksilla tammikuussa 1990, pari kuukautta muurin murtumisen jälkeen. Siinä missä Berliinin muurin Länsi-Berliinin puoleinen sivu oli jo entuudestaan täynnä graffiteja, suljetulla raja-alueella sijainnut Itä-Berliinin puoleinen sivu oli säilynyt koskemattomana. Kaikkiaan 118 taiteilijaa 21:stä maasta loi tälle paikalle suuren taideteosten sarjan, joka toimi samalla kannanottona muurin edustamaa väkivaltaa ja sortoa vastaan. Kuvia on kaikkiaan 106. Se on maailman suurin ulkoilmagalleria. Kokonaispituus on 1 316 metriä. Nykyisin se on myös yksi harvoja Berliinin muurista säilytettyjä osia.


title: East Side Gallery

text: Kuvitettu osa muuria julistettiin jo vuonna 1996 suojeltavaksi. Huonoon kuntoon päässyt East Side Gallery restauroitiin vuonna 2009, jolloin 100 maalausta kunnostettiin ja 86 taiteilijaa maalasi työnsä kokonaan uudestaan alkuperäisten paikalle. Muurin ja Mühlenstrassen välinen alue muutettiin vuosina 2006–2009 yhteensä 3,7 hehtaarin laajuiseksi pitkäksi ja kapeaksi puistoksi. Vuonna 2013 East Side Galleryn muurista purettiin 20 metrin pätkä paikallisen rakennushankkeen tieltä berliiniläisten vastustuksesta huolimatta.


title: Venenosaurus

text: Venenosaurus oli hirmuliskoihin kuuluva suku, joka eli liitukaudella. Siihen kuuluva laji oli "V. dicrocei". Suvun lajit olivat noin 10 metriä pitkiä. Ne olivat kasvissyöjiä, jotka ulottuivat syömään myös puiden latvustossa olevia lehtiä. "Venenosaurus" lienee ollut paljolti samankaltainen kuin "Cedarosaurus" ja "Aeolosaurus". Venenosauruksen jäänteitä on löydetty Utahista, Yhdysvalloista. "Venenosauruksesta" on löydetty epätäydelliset luurangot aikuisesta ja nuoresta yksilöstä.


title: Futura (kirjasinlaji)

text: Futura on groteskifontti, jonka suunnitteli Paul Renner vuonna 1927. Futura julkaistiin vuonna 1936.


title: Futura (kirjasinlaji)

text: Futuraa käytetään monissa mainoksissa, pienissä teksteissä ja opastustauluissa. Muun muassa IKEA, Volkswagen, Prisma ja Dolce & Gabbana käyttävät Futuraa.


title: Futura (kirjasinlaji)

text: Futura Condensed on nimensa mukaisesti tiivistetty versio Futurasta. Futura Condensed-fontista on julkaistu paksu versio vuonna 1930, keskipaksu ja erittäin paksu versio 1936 ja ohut versio 1950.


title: GCHQ

text: Government Communications Headquarters (lyh. GCHQ) on brittiläinen tiedustelu- ja turvallisuuspalvelu, joka on vastuussa Yhdistyneen kuningaskunnan hallituksen ja asevoimien puolesta tehdystä signaalitiedustelusta ja tietoturvasta. Päämajana "The Doughnut" Cheltenhamissa, se toimii "Joint Intelligence Committee" (JIC) -komitean ohjauksen alla Security Service (MI5), Secret Intelligence Service (MI6) ja Defence Intelligence (DI) -tiedustelupalveluiden rinnalla. Ison-Britannia ulkoministeri on vastuussa GCHQ:n toiminnasta, mutta GCHQ ei ole osa Ison-Britannian ulkoministeriötä, ja sen pääjohtaja on arvoltaan "Permanent Secretary".


title: GCHQ

text: GCHQ perustettiin ensimmäisen maailmansodan jälkeen nimellä "Government Code and Cypher School" (GC&CS, "hallituksen koodi- ja salakirjoituskoulu") ja tunnettiin sillä nimellä aina vuoteen 1946 asti. Se sijaitsi toisen maailmansodan aikana Bletchley Parkissa, jossa siitä tuli kuuluisa saksalaisen Enigma-salakirjoituksen murtamiseksi tehdystä työstä. GCHQ koostuu nykyään kahdesta pääosastosta: "Composite Signals Organisation" (CSO), joka on vastuussa informaation keräämisestä ja CESG (ent. "Communications-Electronics Security Group"), joka on vastuussa Ison-Britannian omien yhteydenpitojen turvaamisesta. "Joint Technical Language Service" (JTLS) on pieni osasto, jonka tehtävänä on tekninen kielituki, käännöstyö ja tulkinta muissa valtion virastoissa. Hallinnollisista syistä se sijaitsee samassa rakennuksessa kuin GCHQ.


title: GCHQ

text: Vuonna 2013 GCHQ sai merkittävästi mediahuomiota, kun NSA-ilmiantaja Edward Snowden paljasti, että virasto yrittää kerätä kaikkea internet- ja puheludataa Isossa-Britanniassa Tempora-ohjelman kautta.


title: Hallesches Torin hautausmaat

text: Hallesches Torin hautausmaat tarkoittaa usean hautausmaan muodostamaa kokonaisuutta Berliinin Kreuzbergissä, Landwehrkanalin eteläpuolella lähellä Hallesches Toria ja Mehringplatzia.


title: Hallesches Torin hautausmaat

text: Kokonaisuuteen kuuluu viisi hautausmaata, jotka ovat Berliinin vanhimmat yhä käytössä olevat. Niillä on säilynyt paljon näyttäviä hautamuistomerkkejä eri vuosisadoilta. Alueelle on haudattu kaikkiaan noin 80 000 ihmistä. Alueen hautausmaat otettiin käyttöön vuonna 1735.


title: Stubenrauchstrassen hautausmaa

text: Stubenrauchstrassen III kaupungin hautausmaa on Berliinin Friedenaun kaupunginosassa sijaitseva hautausmaa. Se tunnetaan taiteilijoiden hautausmaana, jonne on haudattu muun muassa säveltäjä Ferruccio Busoni, näyttelijä Marlene Dietrich ja valokuvaaja Helmut Newton. Hautausmaa perustettiin vuonna 1881 ja sitä on myöhemmin laajennettu.


title: Detskaja literatura

text: Detskaja literatura (, ) on suuri neuvostoliitolais-venäläinen kirjankustantamo.


title: Detskaja literatura

text: Detskaja literatura aloitti bolševikkien aloitteesta toimintansa sekä Moskovassa että Leningradissa 9. syyskuuta 1933 "Molodaja gvardija" () -kustantamon lastenjaostona, jonka nimeksi tuli aluksi "DETGIZ" (lyhennyksenä venäjän kielen sanoista Lasten valtiollinen kustantamo). Aloitteellisia olivat muun muassa kirjailijat Maksim Gorki, Arkadi Gaidar, Tamara Gabbe ja Kornei Tšukovski sekä hänen äitinsä Lidija Tšukovskaja.


title: Detskaja literatura

text: Ensimmäisenä toimitusjohtajana kustantamossa toimi Samuil Maršak. Hänen mukanaan toimintaan tulivat muun muassa Maršakin pikkuveli Mihail Iljin, Daniil Harms, Aleksandr Vvedenski, Solomon Lurie, Aleksei Tolstoi ja Jevgeni Schwartz. Jo ensimmäisenä vuonna kustantamo julkaisi 168 lastenkirjaa painoksen ollessa viiden ja kymmenen tuhannen välillä.


title: Detskaja literatura

text: Vuonna 1937 Stalinin vainoissa toisen maailmansodan tai kuten venäläiset tapaavat sanoa, suuren isänmaallisen sodan aattona, monia kustantamon kirjailijoita pidätettiin ja ammuttiin.


title: Detskaja literatura

text: Kaikesta huolimatta kustantamo on jatkanut toimintaansa. Esimerkkinä voi mainita Mihail Prišvinin kuvitetun luontopainotteisen lastenkirjan, joka ilmestyi Moskovassa venäjäksi vuonna 1973 sadan tuhannen kappaleen painoksena. Kustantamo on toiminut jo yli 80 vuotta ja julkaisee nykyään myös esimerkiksi äänikirjoja.


title: Rannikkoprikaati

text: Rannikkoprikaati (RPR) on 1. tammikuuta 2015 perustettu Suomen merivoimien rannikkojoukkokoulutukseen ja rannikkotaisteluihin erikoistunut valmiusjoukko-osasto.


title: Rannikkoprikaati

text: Merivoimien suomenkielinen varusmiespalvelus aloitetaan aina prikaatin päätukikohdassa Upinniemessä, Kirkkonummella. Rannikkoprikaati tuottaa jatkuvaa meritilannekuvaa ja valvoo koko Suomenlahden alueellista koskemattomuutta.


title: Rannikkoprikaati

text: Rannikkoprikaati muodostettiin, Suomenlahden meripuolustusalueen lakkauttamisen myötä, lähinnä Kirkkonummen Upinniemeen jääneistä ja siirtyneistä yksiköistä, mutta sillä on toimintaa myös Helsingin Santahaminassa. Upinniemessä toimiva aluskalusto on kuulunut 1. tammikuuta 2015 alkaen Rannikkolaivastoon.


title: Rannikkoprikaati

text: Rannikkoprikaati vastaa suomenkielisestä rannikkojoukkojen alokkaiden koulutuksesta peruskoulutuksen osalta. Koulutettavia prikaatissa ovat myös mm. pioneerit, sukeltajat, merivalvojat ja meritiedustelijat.


title: Rannikkoprikaati

text: Kommodori Raimo Pyysalo oli joukko-osaston ensimmäinen komentaja. Nykyinen komentaja on kommodori Vesa Tuominen.


title: Rannikkoprikaati

text: Rannikkoprikaati kouluttaa vuosittain noin 2000 varusmiestä, joista 30 - 40 hlöä on asepalvelusta suorittavia naisia. Prikaatissa on yli 300 henkilöä sotilas- ja siviilitehtävissä.


title: Rannikkoprikaati

text: Rannikkoprikaatin joukkoyksiköt ovat:


title: Ernst-Thälmann-Park

text: Ernst-Thälmann-Park on puisto Berliinin Prenzlauer Bergin kaupunginosassa, Greifswalder Strassen ja Danziger Strassen varrella. Sen laajuus on noin 16 hehtaaria.


title: Ernst-Thälmann-Park

text: Puiston paikalla sijaitsi yli sadan vuoden ajan Pankowin kaasulaitos, jonka suuri kaasusäiliö oli yksi Berliinin maamerkeistä. Alueelle rakennettiin vuosina 1983–1986 puisto ja 4 000 asukkaan asuinalue. Puiston keskuksena on tekolampi ja aukio, jossa on Lev Kerbelin veistämä 13 metriä korkea ja 16 metriä leveä Ernst Thälmannin muistomerkki. Koko puisto on nimetty hänen mukaansa. Puiston alueella on myös teatteri, galleria ja Zeissin suurplanetaario. Kaasulaitoksesta jäljelle jäänyt hallintorakennus toimii nykyisin kulttuurikeskuksena.


title: Jono (kirja)

text: Jono () on venäläisen Vladimir Sorokinin kiistelty esikoisteos vuodelta 1980. Ensimmäinen julkaisu oli kuitenkin englanniksi ranskassa ("The Queue") vuonna 1983. Se on julkaistu 1985 neuvostoaikana venäjäksi ja Jukka Mallinen on sen suomentanut vuonna 1990, jolloin se ilmestyi SN-kirjojen kustantamana.


title: Jono (kirja)

text: Kyseessä on vaikeasti luokiteltava ja tulkittava teos, siinä voi nähdä neuvostoaikojen alun avantgardismia, mutta se on toisaalta hyvin realistinen kuvaus siitä, että venäläiset ovat tottuneet jonottamaan, jos jotain erityistä on saatavissa tai vaikkei olisikaan. Teos ei ole sinänsä vaikealukuinen, mutta saattaa tuntua tylsältä, ellei seuraa tarkasti jonon muodostumista ja muuttumista ja siinä käytyjä keskusteluja, joissa tulee tavallaan minimalismin keinoin esille Neuvostoliiton koko kuva.


title: Jono (kirja)

text: Päähenkilönä on Vadim, joka on jonottamassa jotakin. Hän ei niinkään pidä väliä sillä, mitä on saatavilla, eikä se ilemene juonestakaan eikä ole oleellista. Hän kuitenkin tapaa mielenkiintoista eri-ikäistä väkeä, erityisesti kiinnostavia vastakkaisen sukupuolen edustajia. Hän päätyy lopulta eräänlaisen syöjättären suojiin, eikä häntä paljon kiinnosta se, mitä siellä oikein jonotettiin.


title: Samuli Samuelsson

text: Samuli Kalevi Samuelsson (s. 23. kesäkuuta 1995 Ikaalinen) on suomalainen pikajuoksija, joka edustaa Ikaalisten Urheilijoita. Hän kilpailee 100 ja 200 metrillä. Samuelssonia valmentavat Mauri Salomäki ja Mikael Ylöstalo.


title: Samuli Samuelsson

text: Kalevan kisoissa Samuelsson on voittanut kultaa 200 metrillä Porissa 2015, Oulussa 2016 ja Seinäjoella 2017 ja 100 metrillä Seinäjoella 2017. Hän on saavuttanut 100 metrillä hopeaa vuosina 2015 ja 2016. Vuonna 2014 Samuelsson ylsi 200 metrillä pronssille. Sisäratojen SM-kisoissa hän on saavuttanut 60 metrillä kultaa 2018, hopeaa 2017 ja pronssia 2016. 200 metrillä hän sai hopeaa 2016.


title: Samuli Samuelsson

text: Eugenen alle 20-vuotiaiden MM-kisoissa 2014 Samuelsson jäi sekä 100 että 200 metrillä alkueriin. Zürichin EM-kisoissa 2014 hän oli varamiehenä 4 × 100 metrin viestissä. Suomi–Ruotsi-maaottelussa 2014 Samuelsson juoksi 100 m ja 200 m sekä 4 × 100 metrin viestissä ankkurina ajan 39,33. Amsterdamin EM-kisoissa 2016 Samuelsson jäi 200 metrillä alkueriin ajalla 21,36. Samuelsson juoksi myös miesten pikaviestijoukkueessa, joka karsiutui niin ikään alkuerissä.


title: Samuli Samuelsson

text: Samuelsson juoksi Bydgoszczin alle 23-vuotiaiden EM-kilpailuissa 2017 kolmannen osuuden Suomen 4 × 100 metrin viestijoukkueessa, joka saavutti pronssia ajalla 39,70. 100 metrillä hän oli neljäs ajalla 10,36.


title: Samuli Samuelsson

text: Kesäkuussa 2015 Samuelsson alitti Genevessä ensimmäisen kerran 21 sekunnin ajan 200 metrillä juostuaan +0,8 sekuntimetrin myötätuulessa ajan 20,91. Hän paransi ennätystä heinäkuussa 2015 Tallinnan alle 23-vuotiaiden EM-kilpailuissa aikaan 20,89, jolla hän sijoittui kuudenneksi. Elokuussa 2016 Lappeenrannan Eliittikisoissa Samuelsson paransi vielä ennätystään viisi sadasosaa 20,84:ään -0,3 vastatuuleen. Samuelsson paransi ennätystään Seinäjoen Kalevan kisoissa heinäkuussa 2017 aikaan 20,73, joka on Suomen kaikkien aikojen tilastossa jaetulla viidennellä sijalla.


title: Samuli Samuelsson

text: Heinäkuussa 2015 Samuelssonin juoksi Ikaalisissa 100 metriä aikaan 10,42. Aika oli 20-vuotiaiden kaikkien aikojen paras suomalaistulos. Aiemmin ennätystä piti nimissään Visa Hongisto ajalla 10,45 vuodelta 2006. Elokuussa Kuortaneen Eliittikisoissa Samuelsson paransi ennätystä aikaan 10,40.


title: Samuli Samuelsson

text: Syyskuussa 2016 Samuelsson juoksi Tampereella Ratinan stadionilla Suomi-Ruotsi maaottelun yhteydessä sekä oman ennätyksensä 100 metrillä 10,38, että Suomen pikaviestijoukkueessa uuden Suomen ennätyksen 39,25.


title: Samuli Samuelsson

text: Jämsänkosken pikajuoksukarnevaaleilla heinäkuussa 2017 Samuelsson paransi 100 metrin ennätyksensä aikaan 10,32. Hän paransi ennätyksensä aikaan 10,30 samassa kuussa Seinäjoen Kalevan kisoissa. Tulos sivuaa myös Eetu Rantalan 22-vuotiaiden Suomen ennätystä.


title: Samuli Samuelsson

text: Hallissa hän on juossut 60 metriä aikaan 6,72 s helmikuussa 2018 Helsingissä sisäratojen SM-kilpailuissa ja 200 metriä aikaan 21,34 s helmikuussa 2016 Växjössä.


title: Dániel Kiss

text: Dániel Kiss (s. 12. helmikuuta 1982 Budapest) on unkarilainen aitajuoksija. Hän kilpailee 110 metrin aidoissa. Kissin ennätys on vuonna 2010 Budapestissä juoksema 13,32.


title: Dániel Kiss

text: Hänen suurin saavutuksensa on EM-pronssi 2010 EM-kisoista Barcelonasta. Kiss on kilpaillut kaksissa olympialaisissa ja yksissä MM-kisoissa, mutta aina matka on päättynyt viimeistään semifinaalivaiheeseen.


title: Dániel Kiss

text: Kiss on 195 senttimetriä pitkä ja painaa 84 kiloa. Hän edustaa Ikarus BSE -seuraa.


title: Uudenmaankatu (Hyvinkää)

text: Uudenmaankatu on katu Hyvinkäällä. Se on Hämeenkadun ohella toinen Hyvinkään pääkaduista. Katu alkaa seututie 130:stä ja jatkuu Hyvinkään keskustaan, jossa se risteää Siltakadun (osa yhdystie 1360:tä) sekä Jokelankadun (osa yhdystie 1421:tä) kanssa, ja jatkuu Hämeenkatuna. Kadun alkuosa on numeroitu paikallistieksi 11490, ja jatkuu Kalevankadun risteyksestä seututienä 290.


title: Keski-Suomen sanataideyhdistys Rapina

text: Keski-Suomen sanataideyhdistys Rapina ry on vuonna 2005 perustettu yhdistys, jonka tarkoituksena on edistää, ylläpitää ja vahvistaa sanataiteen tuntemusta Keski-Suomessa. Rapinassa on mukana kirjailijoita, sanataideohjaajia, sekä kirjoittamisen ja kirjallisuuden opettajia ja opiskelijoita.


title: Keski-Suomen sanataideyhdistys Rapina

text: Yhdistys tekee yhteistyötä alan muiden toimijoiden kanssa ja tutustuttaa uusia harrastajia sanataiteeseen. Se järjestää koulutuksia ja työpajoja monipuolisesti ja kaiken ikäisille, esimerkiksi päiväkoti-, koulu- ja vanhusryhmille tai työyhteisöille.


title: Uinnin pitkän radan Euroopan-mestaruuskilpailut 1958

text: Uinnin pitkän radan Euroopan-mestaruuskilpailut järjestettiin vuonna 1958 yhdeksännen kerran. Kilpailut alkoivat Unkarin Budapestissa 31. elokuuta ja päättyivät 6. syyskuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, uimahypyt ja miesten vesipallo.


text: Isäntämaa


title: Ahmed Zaki Jamani

text: Ahmed Zaki Jamani (myös: Ahmed Zaki Yamani) (, s. 30. kesäkuuta 1930) on šeikki, lakimies ja poliitikko, joka toimi Saudi-Arabian öljyministerinä 1970-luvun vuoden 1973 öljykriisin aikana.


title: Ahmed Zaki Jamani

text: Jamani opiskeli oikeustiedettä Egyptissä ja Yhdysvalloissa. Palattuaan kotimaahansa hän toimi eri yritysten johtotehtävissä. Maan valtiovarainministerinä hän oli 1956–1958 ja ulkoministerinä 1960–1962. Vuosina 1962–1986 hän toimi tämän maailman suurimman öljynviejämaan öljyministerinä. Hän oli keskeisesti vaikuttamassa öljyntuottajajärjestö OPEC:ssa ja oli sen puheenjohtajana vuosina 1974–1975. Tällöin maan öljytulot kohosivat huippuunsa. OPEC:n asema kuitenkin heikentyi 1980-luvulla, ja öljytulot laskivat. Tällöin Jamani menetti kuningashuoneen suosion, ja hän menetti ministerinviran 1986.


title: Ahmed Zaki Jamani

text: Jamani oli vuonna 1975 n keskeinen panttivanki.


title: Vertaus kahdesta pojasta

text:
Vertaus kahdesta pojasta, joskus myös vertaus kahdesta veljestä, on Matteuksen evankeliumin mukaan Jeesuksen esittämä vertaus, jossa toinen pojista kieltäytyy tekemästä isänsä pyyntöä, mutta myöhemmin katuu sitä ja lopulta tekee kuten pyydetään. Toinen pojista puolestaan lupaa isälleen tehdä kuten pyydetään, mutta ei kuitenkaan sitä tee. Jeesus kysyy: kumpi teki isänsä tahdon?
Vanhimmissa käsikirjoituksissa esiintyy kolme hieman erilaista muotoa vertauksesta ja alkuperäisien tekstin selvittäminen on poikkeuksellisen vaikeaa. Vertausta kahdesta pojasta on pidetty vaikeimpana Uuden Testamentin tekstikritiikin ongelmana.


title: Vertaus kahdesta pojasta

text: Carl Kochin tulkinnan mukaan vertaus tarkoittaa sitä, että Jumalalle on enemmän iloa ihmisistä, jotka alkavat jumalattomina, mutta sitten katuvat ja palaavat hänen luokseen, kuin niistä, jotka jumalisuuden naamion alle kätkevät vain itsetyytyväisyyttä ja itsekkyyttä.


title: Vertaus kahdesta pojasta

text: Klyne Snodgrassin tulkinnan mukaan pelkkä puhe tai usko ei riitä, vaan Jumalan tahdon mukaisesti toimiminen on se, millä on merkitystä.


title: Vertaus kahdesta pojasta

text: Vertauksen kieli ja tyyli ovat tyypillisiä Matteukselle, joten Matteus on todennäköisesti vähintäänkin muokannut alkuperäistä kertomusta. Ei kuitenkaan ole selvyyttä siitä kuinka paljon tekstistä on peräisin Matteukselta ja kuinka paljon on säilynyt mahdollisesta alkuperäisestä Jeesuksen vertauksesta. Vertauksen aloittava kysymystä pidetään yleensä Matteuksen kirjoittamana. Useimmat tutkijat pitävät varsinaista vertauskohtaa (jakeet 28-31b) aitona Jeesuksen opetuksena. Loppuosa on enemmän kiistanalainen. Viimeistä selittävää virkettä (jakeet 31c-32) jotkut pitävät Matteuksen lisäämänä ja jotkut alkuperäisenä. Nykyisen lopun tilalla on saattanut olla alun perin myös toisenlainen selitys. On myös mahdollista, että vertaus on liikkunut ensin itsenäisenä tarinana ja vasta myöhemmin liitetty nykyiselle paikalleen, sillä kohdat ennen ja jälkeen vertausta sopivat hyvin yhteen, jos vertauksen ottaa välistä pois.


title: Vertaus kahdesta pojasta

text: Varhaisimmissa käsikirjoituksissa esiintyy kolmea eri muotoa vertauksesta.


title: Vertaus kahdesta pojasta

text: Tutkijat ovat erimielisiä siitä, mikä on alkuperäinen muoto, sillä kaikilla muodoilla on omat kannattajansa ja kaikki ovat hyvin perusteltavissa. Suomenkielisissä käännöksissä käytetään ensimmäistä muotoa, joka esiintyy useimmissa tärkeissä käsikirjoituksissa. Kolmas muoto on sisällöltään sama, mutta pojat on esitelty eri järjestyksessä. Tämä on mahdollisesti myöhempi kronologinen muutos, jotta voitiin selittää ensimmäisen pojan viittaavan juutalaisiin, jotka ensin lupasivat noudattaa Jumalan tahtoa, ja jälkimmäisen, oikein tekevän pojan viittaavan kristittyihin.


title: Vertaus kahdesta pojasta

text: Toinen muoto on vaikeammin ymmärrettävissä, sillä vastaus siitä kumpi tekee isän tahdon ei kuulosta järkevältä. Selityksenä on esitetty mm. se, että vertausta kuunnelleet papit ja kansan vanhimmat (jae 23) ymmärsivät Jeesuksen kritisoivan heitä. Koska he eivät halunneet tunnustaa tehneensä väärin, niin he vastasivat jälkimmäisen pojan tehneen isänsä tahdon. Vaikka ristiriitatilanteissa Raamatun tutkijat yleensä pitävät vaikeimmin ymmärrettävintä vaihtoehtoa todennäköisimmin alkuperäisenä, niin tässä tapauksessa tulkinta on jo niin vaikea, että sitä pidetään epätodennäköisenä.


title: Mike & Molly

text: Mike & Molly on yhdysvaltalainen tilannekomediasarja, jonka ensimmäinen jakso esitettiin CBS-televisiokanavalla 20. syyskuuta 2010. Sarjan päähenkilöitä ovat Mike ja Molly (näyttelijöinä Billy Gardell ja Melissa McCarthy), jotka tapaavat Anonyymien ylensyöjien kokouksessa ja ihastuvat toisiinsa.


title: Mike & Molly

text: Sarjaa tehtiin kuusi tuotantokautta. Melissa McCarthy palkittiin roolistaan parhaan komediasarjan naispääosan Emmy-palkinnolla. Kaikki tuotantokaudet on esitetty myös Suomen televisiossa.


title: Mike & Molly

text: Poliisikonstaapeli Mike ja alakoulun opettaja Molly käyvät samassa vertaistukiryhmässä, Anonyymissä ylensyöjissä. He ihastuvat toisiinsa ryhmätapaamisessa ja aloittavat seurustelusuhteen. Sarjan alussa Molly asuu äitinsä Joycen ja laihan siskonsa Victorian kanssa, jotka auttavat häntä myös laihduttamisessa. Miken paras ystävä on hänen työkaverinsa Carl.


title: Saint-Martin-d’Uriage

text: Saint-Martin-d'Uriage on kunta itäisessä Ranskassa Isèren departementissa Rhône-Alpesin alueella. Kunnassa oleva linna Château d’Uriage on yksityisomistuksessa. Kylpyläkasino Uriage-les-Bains on sen sijaan suosittu matkailukohde.


title: Atari Football

text: Atari Football on Atarin kehittämä ja julkaisema kolikkopeli, joka julkaistiin Pohjois-Amerikassa lokakuussa . Pelissä pelataan amerikkalaista jalkapalloa.


title: Samuil Maršak

text: Samuil Jakovlevitš Maršak (1887 Voronež – 1964 Moskova) oli venäläinen, juutalaisperheestä kotoisin oleva runoilija, joka toimi myös kielenkääntäjänä. Hän tutustui nuoruudessaan Maksim Gorkiin ja Hän on monipuolisena taiteilijana kirjoittanut myös kirjan "Детки в клетке" () vuonna 1923. Hän on kirjoittanut myös satuja ja laulujen sanoja erityisesti lapsille Detskaja literatura -kustantamon kautta. Hän on myös kääntänyt muun muassa William Shakespearea venäjäksi. Maršak oli kirjailija Mihail Iljinin veli.


title: Samuil Maršak

text: Maršak sai töistään runsaasti palkintoja, muun muassa neljä aikoinaan arvostettua Stalinin palkintoa; näistä ensi palkinnon runokokoelmastaan "Стихи для детей" (Runoja lapsille) vuonna 1951, sekä Leninin kunniamerkkejä.


title: Chamrousse

text: Chamrousse on kunta itäisessä Ranskassa Isèren departementissa Rhône-Alpesin alueella. Sitä kutsutaan portiksi Belledonnen vuoristoon.


title: Chamrousse

text: Chamrousse on suosittu ja perinteikäs alppihiihtokeskus. Siellä järjestettiin Grenoblessa pidettyjen vuoden 1968 talviolympialaisten alppihiihtokilpailut.


title: Chamrousse

text: Chamrousse on ollut kahdesti Ranskan ympäriajon etappimaalina; vuosina 2001 ja 2014.


title: Saint-Barthélemy (täsmennyssivu)

text: Saint-Barthélemy on usean paikan nimi:


title: Emmi Mäkinen

text: Emmi Alma Amanda Mäkinen (s. 29. toukokuuta 1993 Jyväskylän maalaiskunta) on suomalainen yleisurheilija, jonka päälaji on pituushyppy. Hän on saavuttanut SM-mitaleita pituushypyn ohella pikajuoksuviesteissä. Mäkinen edustaa Jyväskylän Kenttäurheilijoita ja häntä valmentaa Otto Kilpi. Aiemmin häntä ovat valmentaneet Sanna-Kaisa Kuronen, Hanna Fredrikson, Vesa Rantanen ja Timo Kivinen.


title: Emmi Mäkinen

text: Mäkinen karsiutui pituushypyn loppukilpailusta Tampereen alle 23-vuotiaiden EM-kilpailuissa 2013. Hän juoksi lisäksi ankkuriosuuden seitsemänneksi sijoittuneessa Suomen 4 × 100 metrin viestijoukkueessa. Hän voitti pituushypyn alle 23-vuotiaiden Pohjoismaiden-mestaruuden 2014.


title: Emmi Mäkinen

text: Mäkinen saavutti pituushypyssä SM-kultaa Kalevan kisoissa 2014 tuloksella 628 cm sekä SM-pronssia Kalevan kisoissa 2015, 2016 ja 2017. SM-hallikilpailuissa hän voitti kultaa 2015 tuloksella 628 cm ja 2016 tuloksella 623. Mäkisellä on lisäksi seitsemän SM-mitalia viestijuoksuista. 4 × 100 metrin viestijuoksussa hän on saavuttanut SM-kultaa 2012 ja 2014 sekä SM-hopeaa 2011 ja 2013. 4 × 400 metrin viestijuoksussa hän on saavuttanut SM-kultaa 2014, SM-hopeaa 2012 ja SM-pronssia 2013.


title: Emmi Mäkinen

text: Mäkisen pituushyppyennätys ulkoradoilla on Formiassa Italiassa 19. toukokuuta 2016 hypätty 638 cm ja sisäradoilla Turussa 28. helmikuuta 2015 hypätty 634 cm.


title: André Marty

text: André Marty (6. marraskuuta 1886 Perpignan – 23. marraskuuta 1956) oli ranskalainen poliitikko, yksi Ranskan kommunistisen puolueen johtajista lähes 30 vuoden ajan ja kominternin sihteeri 1935–1944.


title: André Marty

text: Marty syntyi viinikauppiaan perheeseen, hänen isänsä oli osallistunut Narbonnen kommuunin toimintaan 1871. Marty pyrki Ranskan merisotakouluun École Navaleen, mutta epäonnistuttuaan hänestä tuli kupariseppä. Mekaanikkona hän liittyi laivastoon tammikuussa 1908. Vuonna 1917 hänestä tuli torpedovene Protêtin konepäällikkö. Ensimmäisen maailmansodan jälkeen Ranskan laivasto lähetettiin Mustallemerelle, lähelle Odessaa tukemaan valkoisia joukkoja Venäjän sisällissodassa. Laivastossa syttyi huhtikuussa 1919 kapina, johon osallisuudesta Marty tuomittiin 20 vuoden pakkotyöhön.


title: André Marty

text: Toursin kongressissa perustettu kommunistinen puolue (tuolloin SFIC, "Section française de l'Internationale communiste") puolusti vangittuja ja mm. asetti hänet useita kertoja ehdolle vaaleissa hänen vankeusaikanaan. Kun Marty armahdettiin 1923 hän liittyi välittömästi puolueeseen. Hänet valittiin Seine-et-Oisen edustajistoon 1924 ja SFIC:n keskuskomiteaan 1926 ja 1929 Pariisin kunnanvaltuustoon. Vuonna 1945 hänet valittiin ensimmäisen kerran parlamenttiin.


title: André Marty

text: Vuonna 1927 Marty tuomittiin muiden puolueen johtajien kanssa la Santén vankilaan antimilitaristisesta toiminnasta. Vuodesta 1931 Marty edusti Ranskan kommunistista liikettä Kominternissä. Hänet valittiin sen puheenjohtajistoon ja sihteeristöön 1935, sekä puolueensa politbyrooseen 1932.


title: André Marty

text: Espanjan sisällissodan aikana komintern nimitti hänet kansainvälisten prikaatien ylimmäksi poliittiseksi komissaariksi. Marty siirtyi Espanjasta Moskovaan vuonna 1939, jossa hän työskenteli Kominternille kunnes se lakkautettiin 1943, jolloin hän matkusti Algeriin, jossa edusti PCF:tä de Gaullen väliaikaisessa hallituksessa.


title: André Marty

text: Ranskan vapautuksen aikaan Marty oli puolueen kolmosmies Maurice Thorezin ja Jacques Duclos'n jälkeen. Martyn valta-asema heikkeni vuodesta 1947 alkaen, mutta hän pysyi politbyroon jäsenenä vuoteen 1952 asti.


title: André Marty

text: Syyskuussa 1952, kun Thorez oli Neuvostoliitossa, Martya sekä Charles Tillonia vastaan esitettiin syytöksiä. Puolue asetti tutkintakomitean, jota johtivat Léon Mauvais ja Marcel Servin. Myös Thorez sekä Stalinia itseään kerrottiin informoidun. Raportissa Martya syytettiin pitkään kestäneestä puolueen linjan vastaisuudesta. Martya syytettiin myös aikeesta anastaa valta puolueessa. Marty erotettiin puolueesta joulukuussa 1952. Étienne Fajonin artikkelissa hänellä syytettiin olevan 'poliisiyhteyksiä' ja Jacques Duclos julisti Martyn olleen poliisivakooja.


title: André Marty

text: Martyn erottamiseen johtaneet erimielisyydet puolueessa tunnetaan nimellä "L'affaire Marty-Tillon".


title: André Marty

text: Marty piti parlamenttipaikkansa vuoteen 1955, jolloin vetäytyi kylään lähelle Toulousea. Hän kuoli keuhkosyöpään 1956.


title: Atte ja Leila Kalevan sieppaus

text: Atte ja Leila Kalevan sieppaus oli noin puoli vuotta kestänyt panttivankidraama Jemenissä. Ääri-islam-aiheesta väitöskirjaa tehnyt upseeri Atte Kaleva teki tutkimustaan Jemenissä, kun hänet ja hänen vaimonsa Leila Kaleva sekä itävaltalainen Dominik Neubauer siepattiin 21. joulukuuta 2012 Jemenin pääkaupungissa Sanaassa. Panttivangit pääsivät vapauteen toukokuussa 2013 Jemenin naapurimaan Omanin kautta. Omanin sulttaani Qaboos bin Said al Said toimi asiassa välittäjänä, ja hänen kerrotaan maksaneen lunnasrahoja sieppaajille noin 15 miljoonaa euroa.


title: Atte ja Leila Kalevan sieppaus

text: Jemenissä eri heimot ovat jo pitkään kaapanneet turisteja. Parhaimmillaan kaapattuja on kohdeltu ritarillisesti ja vieraanvaraisesti heimon kunnian säilyttämiseksi. Kun vankeja on viime vuosina alettu myydä al-Qaidalle, on panttivankien asema muuttunut paljon vaarallisemmaksi. Tosin nykyisetkin kaappaukset ovat usein kaappareille vain lunnasrahojen tavoittelemista. Myös Kalevoiden ensimmäiset jemeniläiset sieppaajat myivät vankinsa Arabian niemimaan al-Qaida-järjestölle.


title: Atte ja Leila Kalevan sieppaus

text: Kaappauksen aikana pariskunta onnistui ottamaan talteen yhden kaappaajan hiuksen. Sen avulla sieppaajan henkilöllisyys selvitettiin myöhemmin. Hius oli australialaisen Christopher Havardin. Hän oli käännynnäinen, joka kuului al-Qaidaan. Ennen tunnistushetkeä hänet oli vuonna 2013 tapettu Jemenissä lennokki-iskulla.


title: M/S Silver Sky

text: M/S Silver Sky on Hopealinjojen Tampereen Pyhäjärvellä risteilevä ravintola-alus, joka aloitti liikenteen kesällä 2014. Laiva laskettiin vesille 27. toukokuuta 2014 ja sen kotisatama on Laukontorin ranta Tampereen keskustassa. Laiva on 30 m pitkä, se painaa 150 tonnia ja siinä on matkustajapaikkoja 250.


title: M/S Silver Sky

text:
Silver Sky on rakennettu Turkissa Mustanmeren rannalla
. Laiva ajettiin vesitse Tonavan ja Pohjanmeren kautta Poriin. Porin Mäntyluodosta laiva kuljetettiin tietä pitkin Nokialle Pyhäjärveen.


title: Elina Lampela

text: Elina Aino Sofia Lampela (s. 18. helmikuuta 1998) on suomalainen seiväshyppääjä. Hän edustaa Oulun Pyrintöä ja häntä on valmentanut vuodesta 2018 Steve Rippon. Aiemmin häntä valmensi vuoteen 2013 asti Kimmo Jokivartio ja vuosina 2013–2018 Ossi Helander.


title: Elina Lampela

text: Lampela sai hopeaa Euroopan nuorten olympiafestivaaleilla Utrechtissa 2013 ikäluokan Suomen ennätystuloksella 402. Hän sijoittui yhdeksänneksi Eugenen alle 20-vuotiaiden MM-kilpailuissa 2014 sivuten runsas viikko aiemmin Kuortaneella hyppäämäänsä ennätystään 410. Eskilstunan alle 20-vuotiaiden EM-kilpailuissa 2015 hän oli neljäs tuloksella 415.


title: Elina Lampela

text: Kalevan kisoissa hän sai pronssia 2014. Sisäratojen SM-kilpailuissa hän on saanut hopeaa 2017 ja pronssia 2015.


title: Iivana Rokačču

text: Iivana Rokačču (, "Ivan Rokatštšu"; noin 1550 Tiikša, nykyinen Mujejärven piiri, Venäjä – noin 1615 Tiiksa) oli vienankarjalaista alkuperää oleva sissipäällikkö, joka operoi niin sanotun pitkän vihan aikana Vienan Karjalassa sangen laajalla alueella ja mahdollisesti Kainuussa Venäjän tsaarin alamaisena. On varsin kiinnostavaa, että tähän aikaan Pekka Vesainen oli hänen vastassaan samoilla seuduin Ruotsin kuninkaan alaisena, eikä ole vaikea päätellä, että juuri he lienevät olleen vastakkain rappasodissa. Heidän toimintansa liittyy täten suurempaan valtapolitiikkaan, joka päättyi vasta Täyssinän rauhaan 1595, jos siihenkään. Kainuun asuttaminen oli vasta aluillaan, ja asutus molemmin puolin rajaa kärsi huomattavasti vihanpidosta ja molemminpuolisesta ryöstelystä.


title: Iivana Rokačču

text: Iivana Rokaččua pidetään Mujejärven alueella kansallissankarina, koska hän onnistui pysäyttämään paikoin ruotsalaisten hävitystä, vaikka kaatuikin taistelussa.


title: Iivana Rokačču

text: Iivana Rokaččun muistopatsas on sijoitettu Tiiksaan.


title: Toistettavuus

text: Toistettavuus (engl. "repeatability") viittaa tutkijan kykyyn toistaa koe. Toistettavuus liittyy tutkimusmenetelmään, tutkimusvälineisiin ja mittaamiseen. Koe on toistettavissa, mikäli tutkija saa identtisissä olosuhteissa samoja mittaustuloksia samalla tutkimusmenetelmällä tai mitalla. Kun koe on toistettavissa, mittaustulosten vaihtelu voi johtua vain mittausprosessissa tapahtuneista virheistä. Se on yksi tieteellisen menetelmän pääperiaatteista ja riippuvainen "ceteris paribuksesta" (muiden asioiden yhtäläisinä pysymisestä).


title: Toistettavuus

text: Toistettavuus on eri asia kuin uusittavuus ja replikointi. Alkuperäisen tutkimuksen toistamista sitä täsmälleen noudattamalla siten että voidaan saada täsmälleen samat tutkimustulokset kutsutaan uusittavuudeksi ja tutkimuksen toistamista eri aineistolla alkuperäisen tutkimuksen peruslöydösten vahvistamiseksi kutsutaan replikoinniksi.


title: Toistettavuus

text: Tuloksia kutsutaan "vertailukelpoisiksi", jos ne on saavutettu käyttäen samoja toistettavia kokeellisia menetelmiä (erillisissä kokeissa). Perusajatus näkyy Aristoteleen toteamuksessa, ettei ole olemassa yksilön tieteellistä tietoa. Kaiken tiedon – kaiken tieteen – on siten väistämättä muodostettava yleisiä käsitteitä ja vedottava niihin vastaavien symbolien avulla. Aristoteleen käsitys yksilön tiedon epätieteellisyydestä johtuu siitä, että hänen aikanaan ei ollut tilastotiedettä, joten hän ei voinut vedota yksilön tilastolliseen keskiarvoon.


title: Toistettavuus

text: Tietyn kokeellisesti saavutetun arvon sanotaan olevan toistettavissa jos eri henkilöiden suorittamien jäljennettyihin malleihin kohdistuvien mittausten tai havaintojen välillä on olemassa suuri yhtäpitävyys eri ympäristöissä – toisin sanoen, jos kokeellisella tuloksella on suuri tarkkuus.


title: Ossi Helander

text: Ossi Kaarlo Henrik Helander (s. 2. syyskuuta 1969 Kestilä) on suomalainen seiväshyppääjä ja valmentaja. Hän edusti Kestilän Kisa-Veikkoja ja Oulun Pyrintöä. Häntä valmensivat Erkki Helander, Risto Astala, Rauli Pudas ja hän itse.


title: Ossi Helander

text: Helander jäi loppukilpailussa ilman tulosta Sudburyn alle 20-vuotiaiden MM-kilpailuissa 1988. Hän sai pronssia Kalevan kisoissa 1990 ennätyksellään 535. Sisäradoilla hän hyppäsi parhaimmillaan 523 helmikuussa 1992.


title: Ossi Helander

text: Helander valmentaa muun muassa Elina Lampelaa ja Tatu Pussilaa.


title: Teen Wolf (vuoden 2011 televisiosarja)

text: Teen Wolf on Jeff Davisin MTV:lle luoma yhdysvaltalainen nuortensarja, joka perustuu löyhästi vuoden 1985 elokuvaan "Teen Wolf, eli ihmissusi teini-iässä". Sarjan päähenkilö on Tyler Poseyn esittämä teini-ikäinen Scott McCall, joka muuttuu ihmissuden pureman jälkeen itsekin ihmissudeksi. Sarjaa tehtiin vuosina 2011–2017 kuusi tuotantokautta, jotka sisältävät yhteensä 100 jaksoa.


title: Teen Wolf (vuoden 2011 televisiosarja)

text: Sarja seuraa ihmissuden puraiseman Scott McCallin (Tyler Posey) elämää kalifornialaisessa Beacon Hillsin kaupungissa. Hän muuttuu pureman myötä ihmissudeksi ja saa yliluonnollisia voimia. Sudeksi muuttumista on kuitenkin vaikea hallita, ja aina täydenkuun aikaan Scottista tulee hyvin vaarallinen. Scott oppii kuitenkin hallitsemaan muuttumistaan Derek Halen (Tyler Hoechlin) ja Stiles Stilinskin (Dylan O’Brien) avulla. Uusien yliluonnollisten voimiensa takia Scott kehittyy esimerkiksi haavipallon pelaajana, mikä saa Allison Argent -nimisen tytön (Crystal Reed) ihastumaan häneen. Scott saa myös muita yliluonnollisia kykyjä: hän pystyy mm. kuulemaan paremmin ja parantumaan nopeammin kuin ihmiset. Scottille selviää pian, että Peter Hale (Ian Bohen) puri häntä ja siitä alkaa taistelu, koska Peter haluaa Scottin laumaansa. Scott ei ole kuitenkaan ainoa, joka haluaa saada Peterin hengiltä. Myös Derek haluaa tappaa Peterin. Kaiken lisäksi Argentien suku (Allison, hänen isänsä ja tätinsä Kate (Jill Wagner)) ovat myöskin ihmissusien kimpussa. Peter tappaa Katen, ja Scott sopii Derekin kanssa, että hän tappaa Peterin, koska vain siten hän pystyy muuttumaan takaisin ihmiseksi ja saisi olla Allisonin kanssa. Mutta Derek ei anna sen tapahtua vaan tappaa Peterin itse, jolloin hänestä tulee Alfa.


title: Teen Wolf (vuoden 2011 televisiosarja)

text: Toisessa tuotantokaudessa Jackson Whittermore (Colton Haynes) muuttuu Kanimaksi, liskomaiseksi otukseksi, jota ei kukaan tunnu saavan hengiltä. Scott ja hänen ystävänsä yrittävät selvittää miten Jacksonin saisi pelastettua, mutta Kanima alkaa tappaa ihmisiä. Kuvioihin tulee mukaan myös Allisonin isoisä Gerard. Nuorille selviää että eräs poika nimeltään Matt hallitsee Kanimaa. Nuoret aikovat tehdä asialle jotain, mutta Gerard on nopeampi: hän tappaa Mattin, jolloin hänestä tulee Kaniman hallitsija. Lopulta Kanima saadaan kukistettua ja Gerard joutuu sairaalaan syövän takia. Toisella tuotantokaudella Derek alkaa luoda omia beetojaan: Boydin (Sinqua Walls), Erican (Gage Golightly) ja Isaac Laheyn (Daniel Sharman). Isaac liittyy myöhemmin Scottin laumaan. Toisen tuotantokauden lopussa Peter Hale käyttää Lydia Martinia (Holland Roden) herättämään itsensä kuolleista.


title: Teen Wolf (vuoden 2011 televisiosarja)

text: Kolmannen tuotantokauden ensimmäisessä osassa nuorilla on vastassaan Alfalauma. Samaan aikaan pimeä druidi suorittaa ihmisuhrauksia. Ruumiiden määrä kasvaa. Alfojen johtaja Deucalion on tullut kaupunkiin joko tappamaan Scottin tai ottamaan hänet laumaansa. Kun Scottin äiti Melissa, Stilesin isä ja Allisonin isä kidnapataan välikohtauksessa, lauma tekee seuraavan liikkeen. Scott, Stiles ja Allison tekevät itsestään seuraavat ihmisuhrit. He aikovat kuolla, ja palata takaisin. Tämän seurauksena "ovi heidän mieliinsä" jää raolleen, ja se tekee heistä haavoittuvaisempia. Scott menettää muodonmuutostensa kontrollin, Allisonia vainoaa tämän kuollut täti ja Stiles ns. menettää järkensä. Deucalionin värväyssuunnitelma ei kuitenkaan onnistu ja mutkien kautta selviää, että Scott on todellinen alfa, eli hän ei nouse alfaksi tappamalla vaan tahdonvoiman kautta. Se merkitsee, että Scottista tulee voimakkaampi kuin "tavallisista" alfoista. Scott antaa Deucalionin kävellä vapaana, mutta uhkaa että tulee tämän perään jos Deucalion palaa vanhoihin tapoihinsa. Laumalle paljastuu että Lydia on banshee, eli naishenki joka ennustaa kuolemaa. Tällä kaudella kuolevat Erica ja Boyd.


title: Teen Wolf (vuoden 2011 televisiosarja)

text: Kolmannen tuotantokauden toisessa osassa lauma pelastaa tytön nimeltä Malia Tate (Shelley Henning), josta tulee osa laumaa. Malia on ihmiskojootti. Laumaan liittyy myös Kira Yukimura (Arden Cho), joka on kitsune. Scott alkaa seurustella Kiran kanssa. Laumassa on myös alfakaksoset Ethan ja Aiden (Charles Carver, Max Carver). Laumaa uhkaa onit. Onit etsivät tummaa kitsunea, eli Nogitsunea. Nogitsune on vallannut Stilesin. Stiles on vähällä menettää järkensä ja kuolla, kun kamppailee mielessään Nogitsunea vastaan. Kun Nogitsune on saanut Stilesin kunnolla hallintaan, se ottaa Onit haltuunsa ja alkaa murhaamaan. Onit tappavat Aidenin ja Allisonin. Lauma saa Nogitsunen poistumaan, mutta Stiles pelkää että se palaa vielä joku päivä.


title: Teen Wolf (vuoden 2011 televisiosarja)

text: Neljännellä tuotantokaudella Scott tekee ensimmäisen oman beetansa, Liam Dunbarin (Dylan Sprayberry). Tällä kaudella peliin tulee kuoleman lista. Siihen on merkattu jokainen yliluonnollinen olento Beacon Hillsissä, ja paljonko sen tappamisesta maksetaan. Monet yrittävät tappaa heitä, ja he saavat lisää ns. jäseniä laumaansa. Käy ilmi että Lydian isoäiti oli ennustanut osan tätä ollessaan mielisairaalassa. Kuoleman listan oli luonut samassa mielisairaalassa ollut tyttö, Meredith (Maya Eshet), joka oli luonut sen kuultuaan koomassa olevan Peterin ajattelevan sellaisen luomista. Peter ei itse muistanut, että oli ensimmäinen joka oli saanut idean kuoleman listasta. Käy ilmi että Kate Argent ei ole kuollut. Hän on muuttunut Peterin raapaisusta ihmisjaguaariksi. Kate varastaa Derekin voimat, muuttaen tämän ihmiseksi. Katella on hallinnassaan berserkkereitä, jotka ovat kuin sieluttomia luisia sotureita. Kate muuttaa Scottin berserkkeriksi ja yrittää tappaa kaikki, mutta Liam herättää Scottin haarniskan sisältä. Derek saa voimansa takaisin sekä kyvyn muuttua kokonaan sudeksi. Kate pakenee, mutta muut metsästäjät lähtevät tämän perään. Peter lähetetään Eichen Houseen.


title: Teen Wolf (vuoden 2011 televisiosarja)

text: Viidennellä tuotantokaudella Beacon Hillsin nuoria aletaan muuttamaan geneettisiksi khimairoiksi. Kaupunkiin saapuu myös Theo (Cody Christian). Selviää, että muutosten takana on Kauhutohtorit, jotka yrittävät palauttaa Gévaudan pedon eloon. Theo saa Scottin ja Stilesin välit rakoilemaan, mutta he yhdistävät voimansa pelastaakseen Lydian Eichen Housesta. Kira kamppailee sisäisen kettunsa kanssa. Kauhutohtorit onnistuvat palauttamaan pedon käyttämällä Liamin parasta ystävää, Masonia.


title: Teen Wolf (vuoden 2011 televisiosarja)

text: Kuudennen tuotantokauden ensimmäisessä osassa Aaveratsastajat nappaavat ihmisiä Beacon Hillsissä ja pyyhkivät heidät pois ihmisten muisteista. Aaveratsastajat nappaavat myös Stilesin eikä kukaan hänen ystävistään muista häntä. Lydia kuitenkin löytää hänen Jeepinsä. Lydia ystävineen etsivät todisteita Stilesin olemassaolosta. Stiles on jumissa juna-asemalla muiden Aaveratsastajien viemien ihmisten kanssa. Siellä hän tapaa Peter Halen. Hän saa yhteyden Lydiaan, Scottiin ja Maliaan. Lydia muistaa, mitä Stiles sanoi ennen katoamistaan. Selviää että koulun uusi opettaja, Garret Douglas, on puoliksi susi, puoliksi leijona. Scott, Lydia ja Malia muistavat Stilesin ja hän palaa Beacon Hillsiin. Viimeinen taistelu Aaveratsastajia ja Garretia vastaan alkaa.


title: Teen Wolf (vuoden 2011 televisiosarja)

text: "Teen Wolfin" ensimmäinen, toinen ja neljäs tuotantokausi sisältävät 12 jaksoa, kolmas on jaettu kahteen osaan, jotka molemmat koostuvat kahdestatoista jaksosta. Sarjan viides kausi on 20 jakson pituinen ja jaettu jälleen kahteen osaan, kuten myös kuudes kausi. Sarja päättyi kuudenteen kauteen, jonka päätösjakso esitettiin Yhdysvalloissa 24. syyskuuta 2017.


title: Teen Wolf (vuoden 2011 televisiosarja)

text: Sarjan jaksot ovat kestoltaan noin 40–45-minuuttisia.


title: Kenkämuseo

text: Kenkämuseo on tamperelainen erikoismuseo, joka on järjestänyt kenkään liittyviä näyttelyitä Museokeskus Vapriikissa vuosina 2003–2015.


title: Kenkämuseo

text: Kenkämuseon pysyvä näyttely "Tuhannen kengän tarina" oli esillä lähes 12 vuotta. Se sulkeutui syksyllä 2015, minkä jälkeen museolla ei ole ollut näyttelyä Vapriikissa. Kenkämuseon tutkimus- ja näyttelytoimintaa ei ole kuitenkaan lopetettu.


title: Kenkämuseo

text: Ajatus kenkämuseon perustamisesta Tampereelle syntyi vuonna 1937 Kenkä- ja nahkamiesten kerhossa. Etenkin kenkätehtailija Väinö Huttunen oli asiassa aktiivinen. Kokoelman keruu alkoi jo samana vuonna, mutta se eteni hitaasti. 1960-luvulla hanke sai uutta vauhtia, kun Mikko Westerberg ja Reino Vaala keräsivät tehtailta edustavan kenkäkokoelman. Tampereen kaupunki lähti mukaan museoprojektiin, ja vuonna 1971 kenkä- ja nahkamuseo sai tilat Tampereen teknillisestä museosta. Kenkämuseo-osio oli siellä esillä vuoteen 1982 asti, jolloin se purettiin ja korvattiin kuminäyttelyllä.


title: Kenkämuseo

text: Kenkäkokoelmaa täydennettiin 2000-luvun alussa, ja uusi Kenkämuseo avattiin Museokeskus Vapriikissa vuonna 2003. Museokeskus oli esitellyt kenkiä jo aiemmin näyttelyissä "Koskessa ajan silta" (1996) ja "Kengän kutsu" (1997).


title: Kenkämuseo

text: Kenkämuseon "Tuhannen kengän tarina" -näyttely avautui yleisölle 15. marraskuuta 2003, jolloin siitä tuli osa Vapriikin perusnäyttelyä. Näyttely esitteli suomalaista kenkäteollisuutta, kenkäsuunnittelua ja kenkämuotia. Museoon rakennetussa tehdassalissa kerrottiin kenkätehtaassa työskentelystä, kengäntekoon kuuluvista työvaiheista ja kenkien valmistuksessa käytetyistä koneista. Kengäntekoa oli mahdollista opetella pelaamalla ”Tee kenkä” -tietokonepeliä tai seuraamalla animaatiohahmojen työskentelyä. Näyttelyssä oli lisäksi esillä tuhat kenkää sadan vuoden ajalta. Joukossa oli arki-, juhla- ja talvikenkiä, sotilassaappaita sekä suomalaisia kansanjalkineita, kuten tuohivirsuja ja tallukoita.


title: Kenkämuseo

text: Myöhemmin näyttelyyn lisättiin vielä 2000-luvun vitriini ja vuoden 2011 katukenkämuotia kuvaava video. Näyttely suljettiin 6. syyskuuta 2015.


title: Kenkämuseo

text: Kenkämuseo on järjestänyt vaihtuvia näyttelyitä kenkään liittyvistä erikoisteemoista.Kenkämuseon näyttelytoiminta perustuu Tampereen museoiden kansainvälisesti merkittävään teollisen kengän kokoelmaan, johon on tallennettu kotimaisia kenkiä 1800-luvun lopusta aina 2010-luvulle asti. Museolla on lisäksi käytössään laaja kulttuurihistoriallinen kenkäkokoelma, jonka kartuttaminen aloitettiin Hämeen museossa 1900-luvun alussa.


title: Kenkämuseo

text: Muun muassa seuraavat 1950-luvun kengät kuuluvat Tampereen museoiden kokoelmiin.


title: FS Condorcet (1909)

text: FS Condorcet oli Ranskan merivoimien Danton-luokan taistelulaiva, joka oli palveli ensimmäisessä maailmansodassa.


title: FS Condorcet (1909)

text: Alus tilattiin Ateliers et Chantiers de la Loirelta St. Nazairesta, missä köli laskettiin 23. elokuuta 1907. Alus laskettiin vesille 20. elokuuta 1909 ja otettiin palvelukseen 25. heinäkuuta 1911.


title: FS Condorcet (1909)

text: Palvelukseenottoa varten alus liitettiin Ranskan Välimeren laivaston 1. laivueen 1. divisioonaan. Alus osallistui toukokuu-kesäkuussa 1913 laivaston sotaharjoitukseen Provencen ja Tunisian välisellä merialueella ja harjoituksen päättäneeseen laivastokatselmukseen 7. kesäkuuta. Alus oli laivueen mukana lokakuusta joulukuuhun tehdyllä Välimeren purjehduksella samoin kuin toukokuussa 1914 pidetyssä sotaharjoituksessa Välimerellä.


title: FS Condorcet (1909)

text: Ensimmäisen maailmansodan alkaessa alus etsi sisaraluksensa "Vergniaudin" ja dreadnought-taistelulaiva "Courbetin" kanssa tuloksetta Saksan keisarikunnan laivaston taisteluristeilijä "SMS Goebeniä" ja kevyt risteilijä "SMS Breslauta" Baleaareilta. "Condorcet" purjehti 9. elokuuta Sisiliansalmea estääkseen Saksan laivaston alusten pääsyn itään. Amiraali Auguste Boué de Lapeyrèren johtama brittiläis-ranskalainen laivasto, johon "Condorcet" oli liitetty, etsi saksalaisaluksia Adrianmereltä. Laivasto-osasto kohtasi Montenegron rannikon sulkua valvoneet Itävalta-Unkarin laivaston panssarikansiristeilijä "SMS Zentan" ja sitä saattaneen hävittäjä "SMS Ulanin". Seuranneessa Antivarin taistelussa "Zenta" upotettiin "Ulanin" paetessa.


title: FS Condorcet (1909)

text: Joulukuusta 1914 aina vuoteen 1916 alus osallistui Otrantonsalmen sulkuun, jolla Itävalta-Unkarin laivasto suljettiin Adrianmerelle. Aluksen tukikohtana oli Korfu.


title: FS Condorcet (1909)

text: Sodan jälkeen alus muutettiin 1925 koululaivaksi. Toisessa maailmansodassa alus oli Toulonin satamassa saksalaisten vallatessa Vichyn Ranskan 27. marraskuuta 1942. Alus vaurioitui pahasti liittoutuneiden pommituksessa elokuussa 1944 ja myöhemmin saksalaiset upottivat aluksen. Hylky nostettiin ja romutettiin vuonna 1949.


title: Antimonitrifluoridi

text: Antimonitrifluoridi (SbF) on antimonin ja fluorin muodostama epäorgaaninen molekyyliyhdiste. Yhdistettä voidaan käyttää fluoraavana kemikaalina orgaanisissa synteeseissä ja eräiden lasilaatujen valmistamiseen.


title: Antimonitrifluoridi

text: Huoneenlämpötilassa antimonitrifluoridi on värittömiä hygroskooppisia kiteitä. Yhdiste liukenee erittäin hyvin veteen ja vesiliuokset ovat suhteellisen pysyviä ja hydrolysoituvat vain hitaasti. Veden lisäksi antimonitrifluoridi liukenee hyvin myös poolisiin orgaanisiin liuottimiin kuten metanoliin ja asetoniin sekä muihin ketoneihin. Hiilivetyihin se sen sijaan on liukenematon. Antimonitrifluoridi on vahva Lewis-happo ja muodostaa komplekseja esimerkiksi fluoridi-ionien kanssa. Ilmassa kuumennettaessa antimonitrifluoridi hajoaa antimonioksidifluoridiksi.


title: Antimonitrifluoridi

text:
Antimonitrifluoridia voidaan valmistaa antimonitrioksidin tai metallisen antimonin ja vetyfluoridin välisellä reaktiolla. Muodostuvasta liuoksesta haihdutetaan vesi pois ja tuote puhdistetaan sublimoimalla.
Antimonitrifluoridia käytetään mietona fluoraavana reagenssina niin orgaanisten kuin epäorgaanistenkin yhdisteiden valmistuksessa. Yhdiste korvaa helposti sekä orgaanisiin että epäorgaanisiin molekyyleihin sitoutuneet klooriatomit fluoriatomeilla. Esimerkiksi fosforitrikloridista muodostuu fosforitrifluoridia. Erityisen käyttökelpoinen reaktio on hapofluoridien valmistaminen happoklorideista. Ainetta käytetään myös posliinin ja emalien valmistamiseen sekä suuren taittokyvyn omaavien fluoridilasien ja valokuitujen valmistuksessa sekä tekstiilien peittana käytettävien yhdisteiden valmistukseen.


title: Lampela

text: Lampela voi tarkoittaa seuraavia:


title: Vizille

text: Vizille on kunta Kaakkois-Ranskassa Isèren departementissa Rhône-Alpesin alueella. Kunnan nähtävyys on linna Château de Vizille. Linnassa toimii Ranskan vallankumousmuseo, "Musée de la Révolution française de Vizille". Vuonna 1788 Vizillessä pidettiin yleiskokous, jota voidaan pitää yhtenä alkutapahtumana Ranskan vallankumoukselle.


title: Humboldt-yliopiston päärakennus

text: Humboldt-yliopiston päärakennus eli Palais des Prinzen Heinrich () on Berliinin keskustassa sijaitseva rakennus, joka on toiminut Humboldt-yliopiston päärakennuksena sen perustamisesta alkaen. Rakennus sijaitsee osoitteessa Unter den Linden 6, Neue Wachen ja Berliinin valtionkirjaston välissä, suoraan vastapäätä Bebelplatzia.


title: Humboldt-yliopiston päärakennus

text: Preussin kuningas Fredrik Suuri suunnitteli aikoinaan rakennuttavansa tälle paikalle kuninkaallisen palatsin, joka olisi kuulunut osaksi niin sanottua "Forum Fridericianumia". Suunnitelma ei toteutunut, mutta arkkitehti Jan Bouman vanhempi sai suunnitella paikalle yksityisen palatsin Fredrik Suuren veljelle, prinssi Henrikille. Ensimmäiset luonnokset rakennuksesta laati Georg Wenzeslaus von Knobelsdorff. Palatsi valmistui vuosina 1748–1766. Prinssi Henrik vetäytyi myöhemmin asumaan maaseutulinnaansa Rheinsbergiin, mutta hänen kulissiavioliitossa elänyt vaimonsa prinsessa Wilhelmine asui Berliinin palatsissa vuonna 1808 tapahtuneeseen kuolemaansa asti.


title: Humboldt-yliopiston päärakennus

text: Kuningas Fredrik Vilhelm III lahjoitti rakennuksen vuonna 1810 perustetulle Berliinin yliopistolle, joka kantoi sittemmin pitkään hänen nimeään ("Friedrich-Wilhelms-Universität"). Vuonna 1949 se nimettiin Humboldt-yliopistoksi Wilhelm ja Alexander von Humboldtin mukaan. Palatsirakennus oli alkujaan U-kirjaimen muotoinen, mutta sitä täydennettiin vuosina 1913–1920 rakennetuilla lisäsiivillä, minkä jälkeen rakennus on ollut H-kirjaimen muotoinen ja kattaa koko korttelin. Laajennuksen suunnitteli Berliinin kaupunginarkkitehti Ludwig Hoffmann, joka pyrki kunnioittamaan alkuperäisen rakennuksen arkkitehtuuria.


title: Humboldt-yliopiston päärakennus

text: Rakennus kärsi pahoja vaurioita toisen maailmansodan loppuvaiheessa, mutta se restauroitiin sodan jälkeen alkuperäiseen asuunsa. Restaurointi toteutettiin kahdessa vaiheessa vuosina 1947–1954 ja 1958–1962. Pääporraskäytävän seinään kiinnitettiin tuolloin kullatuin kirjaimin Karl Marxin Feuerbach-teeseistä lainatut kuuluisat sanat ”"Die Philosophen haben die Welt nur verschieden interpretiert, es kommt aber darauf an, sie zu verändern"” (”Filosofit ovat vain selittäneet maailmaa, mutta meidän tehtävämme on sen muuttaminen”). Teksti on säilytetty.


title: Humboldt-yliopiston päärakennus

text: Rakennuksen edessä on vuonna 1883 pystytetyt Wilhelm ja Alexander von Humboldtin patsaat. Lisäksi etupihalla suoraan pääsisäänkäynnin edessä on vuonna 1899 pystytetty Hermann von Helmholtzin patsas.


title: Ulkoluoto

text: Ulkoluoto () on saari Salon kaupungin Särkisalossa. Ulkoluoto sijaitsee Salon eteläosassa Niksaaren ja Petun välissä. Ulkoluodon pinta-ala on 15,5 neliökilometriä ja sillä asuu vakituisesti 44 ihmistä. Vapaa-ajan asuntoja saarella on vajaa 100.


title: Ulkoluoto

text: Saari on nykyään yhdistetty mantereeseen Niksaaren kautta, jonne kulkeva silta valmistui 2007. Ulkoluodosta liikennöi naapurisaareen Petun lossi.


title: Ulkoluoto

text: Ulkoluodolla sijaitsee Tessvärrin, Siksalon ja Söderbyn rekisterikylät.


title: Le Bourg-d’Oisans

text: Le Bourg-d'Oisans on kunta Kaakkois-Ranskassa Isèren departementissa Rhône-Alpesin alueella. Kunta on suosittu kohde luonnossa liikkujille, koska siellä on hyvät mahdollisuudet maastopyöräilyyn ja retkeilyyn. Le Bourg-d'Oisans on usein lähtöpaikkana niille joiden tavoitteena on nousta Alpe d'Huezille.


title: Shell-Haus

text: Shell-Haus on rakennus Berliinin Tiergartenissa Landwehrkanalin varrella. Sitä pidetään aikansa arkkitehtuurin mestariteoksena. Kymmenkerroksinen talo valmistui vuosina 1930–1932 arkkitehti Emil Fahrenkampin suunnittelemana. Se oli yksi Berliinin ensimmäisiä teräsrunkoisia kerrostaloja. Sen rakennutti pääkonttorikseen Rhenania-Ossag AG, josta myöhemmin tuli öljy-yhtiö Shellin Saksan tytäryhtiö. Rakennusta käytti vuodesta 1934 alkaen Saksan laivaston johto, toisen maailmansodan jälkeen Berliinin sähkölaitos BEWAG ja vuodesta 2000 alkaen kaasulaitos GASAG.


title: Shell-Haus

text: Shell-Hausin erikoisuus on sen aaltoileva julkisivu ja pyöristetyt kulmat. ”Aaltoja” on julkisivussa kaikkiaan kuusi ja rakennus kasvaa portaittain kuusikerroksisesta kymmenkerroksiseksi. Julkisivumateriaalina toimii roomalainen travertiini. Kun huonoon kuntoon päässeet julkisivulaatat uusittiin vuonna 1999, jouduttiin sitä varten avaamaan uudelleen Rooman lähellä sijainnut, jo kertaalleen suljettu louhos. Rakennus on suojeltu.


title: Pyratsolaami

text: Pyratsolaami on bentsodiatsepiinijohdannainen jonka kehitti Leo Sternbachin johtama tiimi Hoffmann-La Rochella 1970-luvulla. Sittemmin aine "löydettiin uudestaan", ja sitä on myyty muuntohuumeena vuodesta 2012 asti.


title: Pyratsolaami

text: Pyratsolaamilla on rakenteellisia samankaltaisuuksia alpratsolaamin ja bromatsepaamin kanssa.


title: Pyratsolaami

text: Muista bentsodiatsepiineista poiketen pyratsolaami ei metaboloidu, vaan se erittyy sellaisenaan virtsaan.


title: Pyratsolaami

text: Pyratsolaami toimii lähes pelkästään anksiolyyttinä, eikä sillä ole juuri muita vaikutuksia.


title: Ari Ainasoja

text: Ari Ainasoja (s. 14. tammikuuta 1957 Turku) on suomalainen muusikko. Hän on valmistunut musiikin maisteriksi Sibelius-Akatemiasta vuonna 1989. Hän on kontrabasisti, sähköbasisti ja laulaja, säveltäjä, sanoittaja, tuottaja, kuoronjohtaja ja äänittäjä. Hän toimii nykyisin Suopellon koulun musiikin opettajana.


title: Ari Ainasoja

text: Basisti  alkoi sukkuloida 1970-luvun alkupuolella useissa bändeissä tyylien vaihdellessa rock & rollista jazziin ja iskelmään. Yhtyeitä, joissa hän oli mukana, olivat muun muassa Cruisin, Turku Bigband ja Anu. Freelancer-säestäjänä hän on toiminut muun muassa Annikki Tähdelle, Tapio Rautavaaralle, Irwin Goodmanille, Matille ja Tepolle sekä Anneli Saaristolle.


title: Ari Ainasoja

text:
"Beavers Hard Rock Circus" oli aikansa mahtavimpia rock-tapahtumia. Sha Na Na-henkiset esiintyjät olivat 1950-lukua parhaimmillaan, rasvaisine taaksepäin kammattuine hiuksineen ja aurinkolaseineen. Turkulainen Cruisin oli yksi teatraalisimmista suurista show bandeistä BHRC:ssä."
Teatterimusiikkia Ainasoja on soittanut muun muassa Turun kesäteatterissa sekä Turun ja Helsingin ruotsalaisessa teatterissa useita vuosia eri musikaaleissa.


title: Ari Ainasoja

text: Ari Ainasoja  perusti A cappella -lauluyhtyeen Mumbo Jumbo vuonna 1991. Yhtye oli suomalaisen pop a cappellan pioneereja ja esiintyi useilla festivaaleilla, kuten Pori Jazzissa, teki runsaasti tv-esiintymisiä  ja äänitti kaksi albumia sekä singlen. Tv-esiintymisistä mainittakoon  vakituinen esiintyminen "Pellit auki"- viihdeojelmasarjassa, joka oli suora lähetys.


title: Ari Ainasoja

text: Kaikilla oli yhtyeessä taiteilijanimi. Ainasojan nimeksi tuli Archie Always .Hän on käyttänyt tätä taiteilijanimeä myöhemminkin, muun muassa festivaalikeikoilla Kanadassa Sault Ste. Mariessa 2010 esiintyessään yksin a cappella.


title: Ari Ainasoja

text: Ainasoja on säveltänyt  paljon lauluja ja käsikirjoittanut kolme musikaalia: Kantojen Valtakunta, Putket Hehkuu ja Anteroinen. Always nimellä on julkaistu kaksi albumia: Putket hehkuu (1998) ja Mouth Made Music ( 2008) Viimeisin albumi Kesästä jouluun ( 2013) on julkaistu Ari Ainasojan nimellä.


title: Ari Ainasoja

text: Hän on toiminut musiikin opettajana kaikilla kouluasteilla musiikkileikkikoulusta musiikkiopistoihin. Kaarinan lukio valmisti ensimmäisen musikaalinsa Ainasojan johdolla 1993, kouluun syntyi myöhemmin musiikkiteatterilinja.


title: Ari Ainasoja

text: Vuonna 2010 toteutettiin Maailman Virtuaalistudio internetin avulla, jossa samassa taltionnissa esiintyi opiskelijoita ympäri maailmaa: Kreikasta, Espanjasta, Intiasta, Romaniasta, Irlannista ja Suomesta. Mumbo Jumbo- lauluyhtye on tehnyt runsaasti koulukonsertteja, joiden pedagoginen päämäärää on ollut laulun ilo.


title: Jossain on tie ulos

text: Jossain on tie ulos on Pariisin kevät -yhtyeen vuonna 2013 julkaistu neljäs studioalbumi.


title: Frankfurter Tor

text: Frankfurter Tor on aukio ja huomattava risteys Berliinin Friedrichshainin kaupunginosassa, keskustan itäpuolella. Sen kohdalla Karl-Marx-Allee muuttuu Frankfurter Alleeksi ja Petersburger Strasse Warschauer Strasseksi.


title: Frankfurter Tor

text: Aukio syntyi Karl-Marx-Alleen rakentamisen yhteydessä, ja sitä ympäröivät arkkitehti Hermann Henselmannin suunnittelemat rakennukset, jotka valmistuivat vuosina 1954–1960. Karl-Marx-Alleeta reunustavat kaksi korkeaa tornitaloa, joiden kupoleilla varustetut tornit ovat tietoinen viittaus keskustan Gendarmenmarktilla sijaitseviin Carl von Gontardin suunnittelemiin kirkkoihin. Kokonaisuus edustaa muun Karl-Marx-Alleen tavoin stalinistista arkkitehtuuria.


title: Frankfurter Tor

text: Aukion nimi viittaa Berliinin tullimuuriin kuuluneeseen Frankfurtin porttiin ("Frankfurter Tor"), joka ei tosin sijainnut samalla kohdalla. Portti rakennettiin vuonna 1716 silloisen Weberstrassen ja Grosse Hamburger Strassen kulmaan. Vuonna 1802 uudelleen kivestä rakennettu portti sijaitsi suunnilleen nykyisen Marchlewskistrassen tietämillä. Aukio nimettiin historiallisen tulliportin mukaan vuonna 1957, koska sen arkkitehtuuri luo myös mielikuvan portista Berliiniin johtavalla tiellä.


title: Hilla Uusimäki

text: Hilla Maria Uusimäki (s. 12. kesäkuuta 1996 Vantaa) on suomalainen yleisurheilija. Hän edustaa Kenttäurheilijat-58 Vantaata ja häntä valmentaa Milla Kelo.


title: Hilla Uusimäki

text: Porin Kalevan kisoissa 2015 Uusimäki voitti 400 metrillä ensimmäisen aikuisten Suomen-mestaruutensa. Oulun kalevan kisoissa 2016 hän voitti Suomen-mestaruuden 400 metrin aitajuoksussa. Seinäjoen Kalevan kisoissa 2017 Uusimäki voitti hopeaa 400 metrillä. Kuopiossa 2014 hän voitti SM-pronssia sekä 400 metrillä että 400 metrin aitajuoksussa juosten molemmissa kilpailuissa silloisen ennätysaikansa: 400 metrillä 55,29 ja 400 metrin aidoissa 1.00,24. Sisäratojen SM-kisoissa Uusimäki voitti kultaa 400 metrillä vuosina 2015, 2016, 2017 ja 2018 sekä 300 metrin aitajuoksussa 2015 ja 2016.


title: Hilla Uusimäki

text: Uusimäki osallistui Suomi–Ruotsi-maaotteluun ensimmäisen kerran vuonna 2014. Hän juoksi 400 metrin aidat ja osuuden 4 × 400 metrin viestijoukkueessa. Hän voitti maaottelussa 400 metriä 2015. Zürichin EM-kisoissa 2014 hän oli 4 × 400 m viestijoukkueen varaedustaja.


title: Hilla Uusimäki

text: Uusimäki on kilpaillut myös seitsenottelussa, jossa hänen ennätyksensä on syyskuussa 2014 oteltu 4801 pistettä.


title: Dominic Carroll

text: Dominic Carroll (s. 15. marraskuuta 1983 Amsterdam, Alankomaat) on Alankomaissa syntynyt gibraltarilainen pika- ja keskimatkojen juoksija. Hän kilpailee pääosin 100 ja 800 metrillä. 100 metrillä Carrollin ennätys on 10.75 ja 800 metrillä 1.58.22. Carroll on osallistunut muutamiin EM- ja MM-kilpailuihin. Vuoden 2010 EM-kisoissa Barcelonassa hänet diskattiin alkuerissä varaslähdön takia. Carroll on osallistunut myös kaksiin maastojuoksun MM-kisoihin. Hän on 179 senttimetriä pitkä.


title: Ilkka Niemeläinen

text: Ilkka Heikki Niemeläinen (s. 9. maaliskuuta 1956) on suomalainen säveltäjä, kitaristi ja tietokonetaiteilija. Niemeläinen on erikoistunut tietotekniikan hyödyntämiseen taiteen välineenä: anturisoitinkehitystä, äänen ja visuaalisten elementtien lainalaisuuksien tutkimista ja synkronointia, generatiivisten elementtien tutkimista ja soveltamista kompositioiden rakentamisessa sekä elävissä esityksissä että vuorovaikutteisissa installaatioissa.


title: Ilkka Niemeläinen

text: - opinnot Helsingin konservatoriossa 1972 - 1979


title: Ilkka Niemeläinen

text: - pohjoismaiden ensimmäisen elävää elektronimusiikkia soittavan yhtyeen perustajajäsen yhdessä Esa Kotilaisen ja Otto Romanowskin kanssa (NEUM 1974).


title: Ilkka Niemeläinen

text: - sävellyksiä omille pienyhtyeille: Wasama Quartet (ylennysmerkki, vuoden yhtye 1981), Instinct (vuoden levy 1987, Rytmi lehti), IN2a3, Cartes Art Machine, Unio.


title: Ilkka Niemeläinen

text: - radio- ja TV -esiintymisiä, konsertteja kotimaassa ja ulkomailla (mm. Pori jazz pääkonsertit 1983, 1990 ja USA KOOL-jazz festivaali).


title: Ilkka Niemeläinen

text: - useita levytyksiä omien yhtyeiden kanssa ja lisäksi mm. mainostoimisto Erva-Latvalan (myöhemmin Vera) julkaisema 8:n cd -levyn sarja sovituksia klassisen musiikin teoksista elektroniselle orkesterille ja improvisoiville solisteille (Juhani Aaltonen, Pentti Lahti, Maija Hapuoja, Mikko-Ville Luolajan-Mikkola, Marko Ylönen).


title: Ilkka Niemeläinen

text: - YLEn Radio Mafian tuotantona laajamuotoisia hybridisävellyksiä perinteiselle- ja elektroniselle orkesterille (mm. Ktema Eis Avanti! kamariorkesterille) ja solisteille.


title: Ilkka Niemeläinen

text: - 1997-2008 residenssitaiteilijana ja tuotantovastaavana Espoon taide- ja tietotekniikkasäätiössä (CARTES, perustajat Espoon kaupunki, Sibelius-Akatemia ja Teknillinen korkeakoulu) jossa kehitti mm. anturiteknologiaan perustuvia soittimia ja sävelsi ja tuotti monitaideteoksia erilaisissa kombinaatiossa perinteiselle orkesterille (Tapiola sinfonietta), elektroniselle orkesterille, kuoroille (Tapiolan kuoro, Dominante), tanssijoille, videolle, tietokonegrafiikalle, teollisuusroboteille ja solisteille mm. SynChronos Helsingin Juhlaviikoille 1997, MetaSYNK Helsingin kulttuuripääkaupunkivuoteen sekä avajaisteoksia mm. TKK:n tietotekniikkataloon Otaniemessä 1998, Heurekan musiikkinäyttelyyn 2005 (jossa esillä myös vuorovaikutteinen anturisoitininstallaatio) ja WeeGee -taloon Espoossa 2006.


title: Ilkka Niemeläinen

text: - uudet anturisoittimet (Musicmakers Oy:ssä), installaatio esillä Milanon design weekillä 2009


title: Ilkka Niemeläinen

text: - 2011 monitaideteos ja installaatio ENERGO Turun kulttuuripääkaupunkivuoteen (solisteina mm. lauluyhtye Rajaton)


title: Ilkka Niemeläinen

text: - KOTA, vuorovaikutteinen installaatio yhteistyössä mediasuunnittelija Teemu Määttäsen kanssa, Askon säätiön tilausteos Helsingin designpääkaupunkivuoteen 2012.


title: Fredrik Suuren ratsastajapatsas

text: Fredrik Suuren ratsastajapatsas on Berliinin keskustassa Unter den Linden -puistokadulla sijaitseva patsas, joka esittää Preussin kuningas Fredrik II Suurta ratsastamassa hevosella. Se sijaitsee keskellä katua Humboldt-yliopiston päärakennuksen ja Altes Palaisin kohdalla. Lehmuksia kasvava puistokäytävä alkaa sen takaa.


title: Fredrik Suuren ratsastajapatsas

text: Monumentaalisen veistoksen toteutti kuvanveistäjä Christian Daniel Rauch, ja se paljastettiin vuonna 1851. Rauch oli saanut toimeksiannon muistomerkin suunnittelusta jo vuonna 1839. Fredrik Suuren ratsastajapatsas huipentaa Brandenburgin portilta Berliinin kaupunkilinnalle kulkeneen paraatikadun. Se on Rauchin tunnetuin työ ja toimi 1800-luvulla monien muiden muistomerkkien esikuvana. Sen esikuvana voidaan pitää Andreas Schlüterin veistämää kuuluisaa Suuren vaaliruhtinaan ratsastajapatsasta.


title: Fredrik Suuren ratsastajapatsas

text: Muistomerkin kokonaiskorkeus on 13,5 metriä, josta itse ratsastajapatsas muodostaa 5,66 metriä ja jalusta 7,84 metriä. Veistos esittää Fredrik Suurta hevosen selässä, pukeutuneena historialliseen univormuun ja kolmikolkkahattuun. Ikääntyneenä kuvattu kuningas pitelee oikeassa kädessään kävelykeppiä. Jalustan sivuilla on pienempiä patsaita, jotka esittävät luonnollisessa koossa lukuisia Fredrik Suuren aikalaisia, kuten kenraaleita, virkamiehiä, taiteilijoita ja oppineita. Jalustan reliefit esittävät kuninkaan elämänvaiheita totta ja tarua yhdistellen. Kymmenien jalustahahmojen joukossa ovat muun muassa filosofi Immanuel Kant, arkkitehti Georg Wenzeslaus von Knobelsdorff sekä runoilijat Gotthold Ephraim Lessing ja Ewald Christian von Kleist.


title: Fredrik Suuren ratsastajapatsas

text: Patsas ei vaurioitunut toisessa maailmansodassa, koska sen suojaksi rakennettiin betoninen kehikko. DDR:n aikana patsas siirrettiin 1950 pois paikaltaan ja pystytettiin 1963 Potsdamissa sijaitsevan Sanssoucin palatsin puiston Hippodromille. DDR:n virallisen historiankirjoituksen mukaan Fredrik Suuri oli ollut yksinvaltainen ja julma tyranni. Vuosina 1979–1980 toteutettiin kuitenkin täyskäännös, kun Preussin historia pyrittiin esittämään positiivisessa valossa DDR:n omana esihistoriana. Fredrik Suuri sai kunnianpalautuksen ja hänet julistettiin uudistajaksi, joka ”toteutti tahtomattaan historiallisen materialismin lakeja ja edisti porvarillista vallankumousta”. Näin myös ratsastajapatsas palautettiin Unter den Lindenille joulukuussa 1980. Se tosin sijoitettiin kuusi metriä itään päin alkuperäisestä sijoituspaikastaan. Vuosien 1997–1999 kunnostuksen yhteydessä se sijoitettiin täsmälleen alkuperäiselle paikalleen.


title: Maxivision

text: Maxivision Viihde on suomalainen IPTV-palveluntarjoaja, joka toimii koko Suomessa, minkä tahansa internetoperaattorin verkossa. Se on osa Maxisat-konsernia.


title: Marjaana Heikkinen

text: Marjaana Heikkinen (o.s. "Huovinen", s. 19. huhtikuuta 1967 Vehmersalmi) on suomalainen vammaisurheilija, joka kilpailee keihäänheiton F34-luokassa. Hän edustaa Siilinjärven Ponnistusta. Aiemmin hänen seuransa oli Kuopion Reipas. Häntä valmentaa Kimmo Kinnunen. Aiemmin hänen valmentajanaan toimi Arttu Dahlström.


title: Marjaana Heikkinen

text: Heikkinen vammautui vuonna 2008 niskaleikkauksen komplikaatioiden vuoksi ja joutui pyörätuoliin. Hän harrasti keihäänheittoa nuorena ja aloitti sen uudelleen kesällä 2009. Vuonna 2012 hän voitti EM-hopeaa keihäänheitossa ja pronssia kuulantyönnössä. Lontoon paralympiakisoissa 2012 Heikkinen saavutti pronssia keihäänheitossa tuloksella 19,47. Hän oli samoissa kisoissa kuulantyönnössä neljäs tuloksella 7,64. Vuonna 2013 Heikkinen voitti keihäänheitossa MM-hopeaa ja vuonna 2014 EM-hopeaa. Rion paralympiakisoissa 2016 Heikkinen saavutti hopeaa keihäänheitossa tuloksella 18,42. Vuoden 2017 MM-kisoissa Lontoossa hän voitti hopeaa tuloksella 18,71.


title: Marjaana Heikkinen

text: Koulutukseltaan Heikkinen on diakonissa-sairaanhoitaja. Hän asuu Kuopiossa.


title: Shopska-salaatti

text: Shopska-salaatti tunnetaan myös nimellä "bulgariansalaatti" (bulgariaksi, makedoniaksi ja serbiaksi "Шопска салата", kroatiaksi ja bosniaksi "Šopska salata", romaniaksi "Salata bulgărească", tšekiksi "Šopský salát", albaniaksi "Salat Shope" ja unkariksi "Sopszka saláta"); on bulgarialaista alkuperää oleva ruokalaji. Shopska on erittäin suosittua ympäri Balkania ja Keski-Eurooppaa. Salaattiin kuuluu yleensä muun muassa kurkkua, tomaattia, paprikaa ja sipulia sekä kastikkeeseen valkoviinietikkaa, öljyä ja mausteita. Salaatin päällä on sirenejuustoraastetta. Yleensä salaattia tarjoillaan myös rakian kanssa. Shopska on hieman samanlainen kuin kreikkalainen salaatti.


title: Jacques Schulz

text: Jacques Arno Schulz (s. 1. huhtikuuta 1967 Heidelberg, Länsi-Saksa) on saksalainen urheilutoimittaja, joka tunnetaan parhaiten siitä, että hän selosti Formula 1-kilpailuja Sky Deutschland-TV-kanavalla yhdessä entisen F1-kuljettajan Marc Surerin kanssa vuodesta 1996 vuoteen 2012 asti. Mediauransa vuonna 1991 aloittanut Schlulz kommentoi Eurosport-kanavalla F1-kilpailuja vuonna 1993, kunnes siirtyi silloin Premiere-nimellä toimineelle Sky Deutschlandille selostamaan vuonna 1996. Yhdessä sveitsiläisen Surerin kanssa Schulz selosti kanavalla 289 Grand Prix´iä vuosina 1996-2012. Hänen viimeinen kilpailunsa oli Brasilian Grand Prix 2012. Schulz tuli tunnetuksi siitä, että aina kolarin sattuessa hän huusi kovaan ääneen ""Unfall"" (). Schulz on selostanut myös jääkiekkoa Sky Deutschlandille vuosina 2009-2010.


title: Interbau

text: Interbau oli Länsi-Berliinissä vuonna 1957 järjestetty kansainvälinen rakennusnäyttely, jossa esiteltiin modernia arkkitehtuuria. Sen yhteydessä rakennettiin Hansaviertelin kaupunginosa.


title: Interbau

text: Interbau oli vastaveto Itä-Berliinissä muutamaa vuotta aiemmin rakennetulle Stalinallee-edustuskadulle, jonka rakentaminen miellettiin propagandistiseksi eleeksi. Interbaun tarkoituksena oli osoittaa, että Länsi-Berliini jälleenrakennettaisiin sodan tuhojen jäljiltä kansainvälisen modernin arkkitehtuurin mukaisesti. Samalla Interbau merkitsi irtautumista natsi-Saksan mahtailevasta arkkitehtuurista. Interbaun yhteydessä yli 50 eri kansallisuuksia edustanutta arkkitehtia sai suunnitella rakennuksia Länsi-Berliiniin. Monet tulivat maista, jotka olivat olleet sodassa Saksaa vastaan, tai he olivat natsien vallan aikana ulkomaille paenneita saksalaisia. Joukossa olivat muun muassa Walter Gropius, Max Taut, Oscar Niemeyer ja Alvar Aalto.


title: Interbau

text: Interbau-näyttelyyn kävi tutustumassa lähes miljoona kävijää, joista arviolta kolmannes oli itäberliiniläisiä ja muita Itä-Saksan kansalaisia. Tuohon aikaan rajan pystyi vielä ylittämään Berliinin kaupungissa suhteellisen vapaasti.


title: Interbau

text: Hansaviertelin ohella Interbaun yhteydessä rakennettiin Tiergartenin kongressihalli sekä Le Corbusierin suunnittelema Unité d’Habitation -tyyppinen Corbusierhaus. Jälkimmäinen oli suurin näyttelyn rakennuksista. Se rakennettiin erilleen Berliinin olympiastadionin lähelle, koska se ei mahtunut Hansaviertelin kokonaisuuteen.


title: Kalev (etunimi)

text: Kalev on virolainen miehen etunimi. Se oli nimiehdokkaana vuonna 1882. Ensimmäisen kerran sitä annettiin lapsille 1920-luvulla. Suomalainen nimi Kalevi perustuu nimeen Kalev.


title: Kalev (etunimi)

text: Kustaa Vilkuna: Etunimet, artikkeli Kalevi.


title: La Grave

text: La Grave on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella. Kunnan näkymiä hallitsee liki 4 000 metriä korkea vuori La Meije. Se valloitettiin Alppien vuorista viimeisenä vuonna 1877. La Gravessa järjestetään kylässä lomiaan viettäneelle säveltäjä Olivier Messiaenille omistettu musiikkifestivaali.


title: La Grave

text: La Grave on valittu kauneimpien ranskalaiskylien "Les Plus Beaux Villages de France" -järjestön jäseneksi.


title: Corbusierhaus

text: Corbusierhaus on asuinkerrostalo Berliinin Westendin kaupunginosassa, lähellä Berliinin olympiastadionia. Sen suunnitteli maailmankuulu arkkitehti Le Corbusier vuoden 1957 Interbau-arkkitehtuurinäyttelyä varten. Talo rakennettiin 1956–1958.


title: Corbusierhaus

text: Talo edustaa Corbusierin kehittämää niin sanottua "Unité d’Habitation" -mallia, jonka mukaisia kerrostaloja hän oli jo aiemmin suunnitellut Marseilleen ja Nantesiin. Talon oli tarkoitus olla ikään kuin itsenäinen puutarhakaupunki, jossa olisi asukkaille tarpeelliset palvelut. Corbusierhaus on 17-kerroksinen ja 140 metriä pitkä. Siinä on yli 500 asuntoa, joista suurin osa on kaksikerroksisia. Se on sijoitettu erilliselle kukkulalle olympiastadionin lähelle, koska kokonsa vuoksi se ei olisi sopinut Hansaviertelin kaupunginosaan, johon muut Interbau-talot tehtiin. Talo on suunnattu auringon mukaan ja rakennettu kiilanmuotoisten tukien varaan. Alkuperäinen idea ei ole täysin totetunut, koska rakennuksen myymäläkerroksen liikkeet ovat pääosin lopettaneet ja useat asunnoista ovat jatkuvasti tyhjillään.


title: Le Monêtier-les-Bains

text: Le Monêtier-les-Bains on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella. Kunta on ollut tunnettu kylpyläpaikka jo roomalaisten ajoista.


title: Le Monêtier-les-Bains

text: Kunta on osa Serre Chevalierin laskettelukeskusta. Le Monêtier-les-Bains oli etapin lähtöpaikkana vuoden 1996 Ranskan ympäriajossa.


title: Mont-Dauphin

text: Mont-Dauphin on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella. 1600-luvun lopulla Vauban suunnitteli Mont-Dauphinin linnoituksen, ja se on kuulunut vuodesta 2008 saakka UNESCO:n maailmanperintöluetteloon osana Vaubanin suunnittelemia linnoituksia.


title: Jana Borodina

text: Jana Borodina s. 21. huhtikuuta 1992) on venäläinen kolmiloikkaaja. Borodina saavutti pronssia Helsingin EM-kilpailuissa 2012 tuloksella 14,36. Borodina on voittanut juniorien maailmanmestaruuden ja nuorten Euroopan mestaruuden. Borodinan ennätys kolmiloikassa on ulkoradoilla 14,41 ja sisäradoilla 14,22.


title: Tauentzienstrasse

text: Tauentzienstrasse on vilkas ostoskatu Berliinin keskustan länsisosassa. Se kulkee Wittenbergplatzilta Breitscheidplatzille, mistä eteenpäin se jatkuu Kurfürstendamminna, tosin ei yhdensuuntaisesti. Katu sijaitsee osin Schönebergin ja osin Charlottenburgin kaupunginosan alueella.


title: Tauentzienstrasse

text: Tauentzienstrasse oli alkujaan osa pitempää Gürtelstrassea, jonka osat nimettiin vuonna 1864 kuninkaallisella määräyksellä Napoleonin sodissa ansioituneiden preussilaisten kenraalien mukaan. Nämä kadut muodostavat niin sanotun kenraalijonon ("Generalszug"). Tauentzienstrasse sai nimensä kenraali Bogislav Friedrich Emanuel von Tauentzienilta. ”Kenraalikadut” suunniteltiin eteläisen Berliinin läpi kulkevaksi valtaväyläksi, ja niiden esikuvina käytettiin Pariisin bulevardeja. Tauentzienstrassesta tuli kuitenkin aluksi tavallinen asuinkatu. Kadun varrella avattiin vuonna 1907 suosittu KaDeWe-tavaratalo, mistä alkoi sen kehitys liikekaduksi.


title: Tauentzienstrasse

text: Kadun keskikäytävä oli aiemmin varattu raitiovaunuille, mutta nykyisin se on puistokäytävänä. Sitä koristaa vuonna 1987 Berliinin kaupungin 750-vuotisjuhlien yhteydessä pystytetty taiteilijapari Matschinsky-Denninghoffin suunnittelema suuri abstrakti veistos "Berliini", joka symboloi kaupungin silloista kahtiajakoa.


title: Risoul

text: Risoul on kunta Kaakkois-Ranskassa Hautes-Alpesin departementissa Provence-Alpes-Côte d’Azurin alueella. Se tunnetaan ennen kaikkea hiihtokeskuksestaan, missä on 108 rinnettä ja 56 hiihtohissiä.


title: Aleksis Salusjärvi

text: Aleksis Salusjärvi (s. 1980) on suomalainen kirjallisuus- ja kuvataidekriitikko. Hän on toiminut kulttuuritoimittajana Yleisradiossa ja kirjallisuuslehti Kiiltomato.netin päätoimittajana elokuusta 2014. Aiemmin Salusjärvi toimi Kritiikin Uutisten päätoimittajana vuodesta 2010. Hän toimii vuoden 2017 kaunokirjallisuuden Finlandia-palkintolautakunnan puheenjohtajana.


title: Aleksis Salusjärvi

text: Salusjärvi on valmistunut maisteriksi pääaineenaan kirjoittaminen ja suorittanut taidekritiikin jatko-opintoja Jyväskylän yliopistossa.


title: Patrícia Mamona

text: Patrícia Mbengani Bravo Mamona (s. 21. marraskuuta 1988 Lissabon) on portugalilainen kolmiloikan Euroopan-mestari.


title: Patrícia Mamona

text: Mamona sijoittui Euroopan nuorten olympiafestivaaleilla Lignanossa 2005 kolmiloikassa viidenneksi ja karsiutui 100 metrin aitajuoksun alkuerissä. Saman vuoden Marrakechin alle 18-vuotiaiden MM-kilpailuissa hän oli kolmiloikassa seitsemäs ja eteni 100 metrin aitajuoksussa välieriin. Hän sijoittui kolmiloikassa neljänneksi Pekingin alle 20-vuotiaiden MM-kilpailuissa 2006 ja karsiutui loppukilpailusta saman ikäluokan EM-kilpailuissa Hengelossa 2007.


title: Patrícia Mamona

text: Mamona sijoittui Kaunasin alle 23-vuotiaiden EM-kilpailujen 2009 kolmiloikassa viidenneksi ja Barcelonan EM-kilpailuissa 2010 kahdeksanneksi. Hän sai samassa lajissa 2011 hopeaa Shenzhenin universiadeissa, mutta karsiutui loppukilpailusta Daegun MM-kilpailuissa.


title: Patrícia Mamona

text: Mamona saavutti kolmiloikassa pronssia Helsingin EM-kilpailuissa 2012 silloisella Portugalin ennätystuloksella 14,52. Lontoon olympialaisissa hän karsiutui loppukilpailusta. Göteborgin sisäratojen EM-kilpailuissa 2013 hän loikki kahdeksanneksi. Sopotin MM-hallikilpailuissa 2014 Mamona sijoittui neljänneksi. Saman vuoden Zürichin EM-kilpailuissa hän karsiutui loppukilpailusta.


title: Patrícia Mamona

text: Mamona sijoittui 2015 Prahan sisäratojen EM-kilpailujen kolmiloikassa viidenneksi, mutta karsiutui loppukilpailusta Pekingin MM-kilpailuissa. Hän voitti Euroopan-mestaruuden Amsterdamissa 2016 maansa ennätystuloksella 14,58 m. Rio de Janeiron olympialaisissa 2016 hän sijoittui kuudenneksi Portugalin ennätystuloksella 14,65. Belgradin EM-hallikilpailuissa 2017 hän saavutti hopeaa tuloksella 14,32. Lontoon MM-kilpailuissa 2917 hän oli yhdeksäs.


title: Patrícia Mamona

text: Sisäradoilla Mamona on loikkinut parhaimmillaan Portugalin ennätystuloksen 14,36 m Pombalissa helmikuussa 2014. Hän on hypännyt pituutta ulkona 616 (2005) ja hallissa 628 (2017), juossut 200 metriä 24,42 (2010) ja 100 metrin aidat 13,53 (2010) sekä kerännyt seitsenottelussa 5293 pistettä (2011) ja hallissa viisiottelussa 4081 pistettä (2009).


title: Lina Wertmüller

text: Lina Wertmüller (s. 14. elokuuta 1928 Rooma) on italialainen elokuvaohjaaja ja käsikirjoittaja, joka on tunnettu erityisesti 1970-luvun komedioistaan.


title: Lina Wertmüller

text: Wertmüller oli vuonna 1976 kautta aikojen ensimmäinen naisohjaaja joka sai Oscar-ehdokkuuden parhaasta ohajuksesta, elokuvallaan "Mies joka osti elämänsä". Elokuva sai myös kolme muuta Oscar-ehdokkuutta. Huomiota herättäneiden yhteiskunnallisten komediateostensa ansiosta Wertmülleria verrattiin 1970-luvulla Federico Felliniin, jonka avustajana hän oli aiemmin ollut. Hänen myöhempi tuotantonsa on jäänyt vähemmän tunnetuksi muun muassa levitysvaikeuksien takia. Suomen suurin elokuvafestivaali, Helsinki International Film Festival – Rakkautta & Anarkiaa, sai alun perin nimensä Wertmüllerin elokuvasta "Rakkautta ja anarkiaa".


title: Heerstrasse

text: Heerstrasse on Berliinin läpi kulkevan itä–länsi-suuntaisten katujen akselin läntinen jatke. Se ulottuu Theodor-Heuss-Platzilta aina kaupungin länsirajalle saakka, kulkien Westendin, Wilhelmstadtin ja Staakenin kaupunginosien alueella.


title: Heerstrasse

text: Westendin alueella kulkeva osa kadusta rakennettiin jo vuonna 1874 yhdistämään Charlottenburg ja Pichelsberg. Pääosa Heerstrassea rakennettiin vuosina 1903–1911, jotta pääkaupungin varuskunnille saataisiin suora kulkuyhteys Döberitziin perustetulle harjoitusalueelle, ja sen nimi oli alkujaan Döberitzer Heerstrasse. "Heerstrasse" on Saksassa yleisnimitys leveille teille, jotka on rakennettu armeijan maavoimien () joukkojensiirtoja varten, usein rajojen yli. Kertoman mukaan itse keisari Vilhelm II määräsi kadun suoran kulun ja hän myös osallistui sen avajaisiin vuonna 1911. Katu tuli osaksi Berliinin kaupunkia vuoden 1920 alueliitoksessa ja sai nimekseen An der Heerstrasse, joskin vanha nimi esiintyi virallisissa kartoissa vielä pitkään tämän jälkeen. Nykyinen nimi otettiin käyttöön vuonna 1950, jolloin Heerstrasseen liitettiin myös Kaiserdamm-kadun länsipää Theodor-Heuss-Platzin ja Preussenalleen väliltä.


title: Heerstrasse

text: Heerstrasse on 10,8 kilometrin pituisena yksi Berliinin pisimmistä kaduista. Se on yksi Berliinin tärkeimmistä sisääntuloväylistä ja sitä pitkin pääsee Hampurin suuntaan johtavalle maantielle. Kadun varrella sijaitsee muun muassa Heerstrassen brittiläinen sotilashautausmaa.


title: Aeolosaurus

text: Aeolosaurus oli dinosauruksiin kuulunut suku, joka eli liitukaudella. Siihen kuuluvia lajeja olivat "A. rionegrinus", "A. colhuehuapensis" ja "A. maximus". Suvun lajit olivat kasvissyöjiä ja ne olivat ainakin 14 metriä pitkiä. Aeolosaurus oli läheistä sukua gondwanatitanille. Aeolosauruksen jäänteitä on löydetty Brasiliasta ja Argentiinasta.


title: Pavel Trenihin

text: Pavel Aleksandrovits Trenihin (, s. 24. maaliskuuta 1986 Serov) on venäläinen pikajuoksija. Barcelonan EM-kilpailuissa 2010 Trenihin oli mukana Venäjän Euroopan mestaruuden voittaneessa 4x400 metrin viestijoukkueessa. Göteborgin sisäratojen EM-kilpailuissa 2013 hopeaa 4x400 metrin viestijoukkueessa ja pronssia 400 metrillä Trenihin 400 metrin ennätys 45,00 on juostu Lontoon olympialaisissa 2012.


title: Karl-Liebknecht-Strasse

text: Karl-Liebknecht-Strasse on katu Berliinin historiallisessa keskustassa. Se alkaa Unter den Lindenin jatkeena Schlossbrücke-sillalta, kulkee Spreeinselin saaren poikki ja jatkuu Alexanderplatzin ohi. Torstrassen risteyksestä eteenpäin kadun nimi on Prenzlauer Allee. Kadun varrella sijaitsevat muun muassa Berliinin tuomiokirkko, keskiaikainen St. Marienkirche sekä Berliinin televisiotorni.


title: Karl-Liebknecht-Strasse

text: Paikalle rakennettiin vuosina 1887–1888 Kaiser-Wilhelm-Strasse-niminen katu, joka korvasi eräitä Berliinin keskustan vanhoja katuja. Se sai nimensä Saksan keisari Vilhelm I:n mukaan. Toisen maailmansodan jälkeen vuonna 1947 kadun nimi muutettiin Liebkechtstrasseksi Saksan kommunistisen puolueen perustajiin kuuluneen Karl Liebknechtin mukaan. Itä-Berliinin keskustan katujärjestelyjä muutettiin vuonna 1969, jolloin kadun nimeksi tuli Karl-Liebknecht-Strasse ja siihen yhdistettiin Alexanderplatzin ohi historialliselle Prenzlaun tulliportille kulkenut Prenzlauer Strasse. Kadun vanha loppupää jäi sivuun uudesta linjauksesta ja se nimettiin tässä yhteydessä Rosa-Luxemburg-Strasseksi Rosa Luxemburgin mukaan. Kumpikin katu on saanut pitää nimensä myös Saksan yhdistymisen jälkeen.


title: Berliinin ilmasillan muistomerkki

text: Berliinin ilmasillan muistomerkki ("Luftbrückendenkmal") on arkkitehti Eduard Ludwigin suunnittelema muistomerkki vuoden 1948 Berliinin ilmasillalle, joka pelasti neuvostojoukkojen saartaman Länsi-Berliinin nääntymiseltä. Muistomerkki on sijainnut vuodesta 1951 Tempelhofin lentoaseman sisäänkäynnin edustalla. Muistomerkin kopiot on sijoitettu Frankfurt am Mainiin ja Celleen.


title: Berliinin ilmasillan muistomerkki

text: Teräsbetonista valmistettu muistomerkki on 20 metriä korkea. Sen voidaan tulkita esittävän tyyliteltyä siltarumpua, jonka läpi kulkee kolme kaarevaa palkkia. Ne symboloivat ilmasillan kolmea ilmakäytävää. Muistomerkin pronssiseen jalustaan on kirjoitettu Berliinin saarron aikana surmansa saaneiden 41 brittiläisen ja 31 amerikkalaisen lentäjän sekä kuuden saksalaisen avustajan nimet. Niiden yllä on teksti ”"Sie gaben ihr Leben für die Freiheit Berlins im Dienste der Luftbrücke 1948/1949"” (”He antoivat henkensä Berliinin vapauden puolesta palvellessaan ilmasiltaa 1948/1949”).


title: Berliinin ilmasillan muistomerkki

text: Länsiberliiniläiset antoivat muistomerkille lempinimen "Hungerkralle" (”Nälkäkäpälä”).


title: M/S Elias Lönnrot

text: M/S Elias Lönnrot on vuonna 1986 valmistunut dieselkäyttöinen replika alkuperäisestä S/S Elias Lönnrot -siipirataslaivasta. Se on tehnyt kesäisin risteilyjä Keurusselällä. Kesällä 2014 siihen tuli kuitenkin tekninen vika, ja risteilyt päättyivät. Liikennöitsijä Suomen Hopealinja Oy irtisanoi vuokrasopimuksensa Keuruun kaupungin kanssa.


title: M/S Elias Lönnrot

text: Keuruun kunta rakennutti laivasta jäljennöksen toimittaja Jorma Tuomi-Nikulan tekemän pienoismallin mukaan.


title: Tegelin linna

text: Tegelin linna on historiallinen aateliskartano Berliinin Tegelin kaupunginosassa.


title: Tegelin linna

text: Alkujaan Renessanssityylisen kartanon rakennutti Brandenburgin vaaliruhtinaan Joakim II:n hovisihteeri Hans Bretschneider metsästysmajakseen vuonna 1558. Vaaliruhtinas Fredrik Vilhelm teki siitä myöhemmin oman metsästyslinnansa. Rakennus vaihtoi sittemmin monta kertaa omistajaa, kunnes päätyi vuonna 1766 Humboldtin suvun haltuun. Veljekset Wilhelm ja Alexander von Humboldt viettivät siellä lapsuutensa ja Wilhelm asui siellä uudelleen vuodesta 1797 alkaen. Rakennus sai nykyisen ulkonäkönsä Karl Friedrich Schinkelin suunnittelemana vuosina 1820–1824. Hän otti vaikutteita sekä antiikin Kreikan arkkitehtuurista että italialaisista huviloista. Hän myös lisäsi rakennuksessa entuudestaan olleelle tornille vastineen jokaiseen neljään nurkkaan tehden rakennuksesta täysin symmetrisen. Wilhelm ja Aexander von Humboldt on kumpikin haudattu linnan puutarhaan. Schinkel suunnitteli hautamuistomerkin vuonna 1829 kuollutta Wilhelm von Humboldtin vaimoa Carolinea varten. Humboldtin suku omistaa Tegelin linnan edelleen ja se tunnetaan myös nimellä "Humboldt-Schloss".


title: Friedrichsfelden linna

text: Friedrichsfelden linna on aateliskartano Berliinin Friedrichsfelden kaupunginosassa.


title: Friedrichsfelden linna

text: Talon rakennutti Brandenburgin vaaliruhtinaskunnan laivaston komentajana toiminut hollantilainen seikkailija Benjamin von Raule vuonna 1695 kesäasunnokseen. Sen suunnitteli arkkitehti Johann Arnold Nehring. Raulelle kävi myöhemmin huonosti, minkä jälkeen kartano vaihtoi useasti omistajaa ja sai nykyisen nimensä Preussin kuningas Fredrik I:n mukaan. Vuodesta 1731 siellä asui kuningas Fredrik II Suuren veli, prinssi August Ferdinand. Friedrichsfelden linna sai nykyisen asunsa herttuatar Katharina von Holstein-Beckin vuonna 1800 teettämien muutosten myötä. Myöhemmin rakennus oli pitkään von Treskowin suvun omistuksessa. Puna-armeija hääti heidät miehittäessään Berliinin toisen maailmansodan loppuvaiheessa. Rakennus säilyi sodasta ilman merkittäviä vaurioita. Friedrichsfelden linnan puistoon perustettiin vuonna 1955 Itä-Berliinin eläintarha.


title: Friedrichsfelden linna

text: Päärakennus restauroitiin 1970-luvulla ja sen tuhoutunut alkuperäinen sisustus korvattiin muista Brandenburgin linnoista tuoduilla esineillä. Se on nykyään Berliinin kaupunginmuseon käytössä.


title: Wallace Jones

text: Wallace Clayton Jones (14. heinäkuuta 1926 Harlan, Kentucky – 27. heinäkuuta 2014 Lexington, Kentucky) oli yhdysvaltalainen koripalloilija ja olympiavoittaja. NBA:ssa Jones pelasi kolme kautta vuosina 1949–1952.


title: Wallace Jones

text: Isona laitahyökkääjänä pelannut Jones pelasi Lontoossa 1948 olympiakultaa voittaneessa Yhdysvaltain joukkueessa. Jonesin varasi NBA:han kahdeksannella vuorolla Washington Capitols. Hän pelasi NBA:ssa kolme kautta Indianapolis Olympiansin joukkueessa vuosina 1949–1952.


title: Wallace Jones

text: Jones kuoli Lexingtonissa 88 vuoden ikäisenä 27. elokuuta 2014.


title: Fritz Thyssen

text: Fritz Thyssen (1873–1951) oli Thyssen-sukuun kuulunut saksalainen teollisuusmies 1900-luvun alkupuolella. Hänen isänsä oli tehtailija August Thyssen ja poika sai vuonna 1928 johdettavakseen suuren kaivos- ja terästeollisuusyrityksen "Vereinigte Stahlwerke". Thyssen oli yksi varhaisista Adolf Hitleriä taloudellisesti tukeneista tehtailijoista. Hitlerin valtaannousun jälkeen Thyssenistä tuli valtion tutkimuslaitoksen johtaja. Vuoden 1935 aikoihin hän kuitenkin alkoi epäillä natsihallinnon mielekkyyttä. Hän erosi vuonna 1938 julkisista tehtävistään vastalauseena juutalaisvainoille, vaikka hänen yrityksensä toisaalta hyötyi sotavarustelusta. Toisen maailmansodan sytyttyä Thyssen pakeni vuonna 1940 Saksasta, jolloin hän menetti kansalaisuutensa ja omaisuutensa. Hänet pidätettiin Ranskassa 1940 ja passitettiin Dachaun keskitysleirille. Sodan jälkeen hän muutti Argentiinaan.


title: FBI-beat

text: FBI-beat on suomalainen tanssiorkesteri, joka perustettiin vuonna 1997.


title: FBI-beat

text: Yhtyeen pääasiallinen solisti on kosketinsoittaja Miikka Törmälä, mutta levyillä kuullaan myös komppikitaristi Jere Vilkkisen laulua. Keikoilla Vilkkisen ja Törmälän lisäksi laulavat rumpali Juha Kangassalo ja joskus soolokitaristi Markus Törmälä.


title: Köpenickin linna

text: Köpenickin linna on aiemmin Hohenzollernien käytössä ollut linna Berliinin Köpenickin kaupunginosassa, Dahmejoen rannalla.


title: Köpenickin linna

text: Linnan rakennutti silloinen Brandenburgin kruununprinssi ja tuleva Preussin kuningas Fredrik I vanhan metsästysmajansa paikalle vuosina 1677–1681. Hollantilaistyylistä barokkia edustaneen rakennuksen suunnitteli Rutger van Langervelt. Sitä laajennettiin 1682–1688 Johann Arnold Neringin suunnitelmien mukaan kahdella siipirakennuksella. Linnan sisätilat ovat ylelliset ja täynnä upeita kattomaalauksia sekä koristeellisia stukkotöitä. Linnan vaakunsalissa pidettiin vuonna 1730 kruununprinssi Fredrikin (tuleva kuningas Fredrik II Suuri) ja hänen ystävänsä Hans Hermann von Katten sotaoikeudenkäynti, kun heitä syytettiin maanpakoyrityksen valmistelusta.


title: Köpenickin linna

text: Köpenickin linna on nykyisin Berliinin taideteollisuusmuseo Kunstgewerbemuseumin sivutoimipiste, jossa esitellään renessanssin, barokin ja rokokooajan koriste-esineitä ja huonekaluja.


title: Västmanlandin metsäpalo

text: Västmanlandin metsäpalo syttyi Ruotsissa Västmanlandin läänissa Salan ja Surahammarin kuntien rajalla sijaitsevalta hakkuuaukealta 31. heinäkuuta 2014. Kyseessä on maan suurin metsäpalo vuosikymmeniin, ja se levisi vain kuuden päivän aikana 150 neliökilometrin laajuiselle alueelle. Palo vaati yhden kuolonuhrin.


title: Västmanlandin metsäpalo

text: Metsäpalon tieltä evakuoitiin elokuun 4. päivän iltaan mennessä noin tuhat ihmistä muun muassa Fagerstan kunnassa sijaitsevista Västervålan ja Ängelsbergin kylistä. Sammutukseen tuli apua myös ulkomailta, esimerkiksi Ranska lähetti paikalle kolme sammutukseen tarkoitettua lentokonetta.


title: Glienicken linna

text: Glienicken linna on Berliinin Wannseen kaupunginosassa sijaitseva entinen Hohenzollernien pienehkö palatsi. Se sijaitsee Berliinistä Potsdamiin johtavan maantien varrella, vain kivenheiton päässä Potsdamin rajasta, Haveljoesta ja Glienicker Brücke -sillasta.


title: Glienicken linna

text: Glienicken linna tehtiin Preussin prinssi Kaarlen asunnoksi ja sen suunnitteli arkkitehti Karl Friedrich Schinkel vuonna 1825. Schinkel suunnitteli tarvittavat muutostyöt paikalla sijainneeseen kartanoon, jonka oli aiemmin omistanut kansleri Karl August von Hardenberg. Rakennukseen lisättiin vielä 1829 kaksi lisäsiipeä palvelusväkeä varten. Arkkitehtuuri perustuu italialaisiin esikuviin, sillä prinssi Kaarle oli kiinnostunut Italiasta. Kaikkiaan 116 hehtaaria käsittävän englantilaistyylisen puiston suunnitteli Peter Joseph Lenné. Glienicken linnassa toimii nykyään hieno ravintola.


title: Taleb Nematpour

text: Taleb Nematpour (, s. 19. syyskuuta 1984) on iranilainen kreikkalais-roomalaisen tyylin painija, maailman- ja Aasian mestari sekä Aasian kisojen kultamitalisti.


title: Taleb Nematpour

text: Nematpour voitti 84 kg:n painoluokan maailmanmestaruuden Budapestissa 2013. Hän voitti samassa sarjassa myös Aasian kisojen kultaa vuonna 2010 ja yhden mitalin kutakin väriä Aasian-mestaruuskilpailuista.


title: Taleb Nematpour

text: Vuoden 2014 toukokuussa Nematpour antoi maailmancupissa Teharanissa positiivisen dopingnäytteen, ja hänet asetettiin kilpailukieltoon anabolisten steroidien käytöstä.


title: Gorkin puisto (Moskova)

text: Gorkin puisto (, "Park Gorkogo") on Moskovan kaupungin keskuspuisto. Moskvajoen varrella sijaitseva puisto on perustettu 1928 ja se nimettiin kirjailija Maksim Gorkin mukaan vuonna 1932. Puiston pääsuunnittelija oli avantgarde arkkitehti K. S. Melnikov.


title: Gorkin puisto (Moskova)

text: Noin 250 hehtaarin laajuiseen puistoon kuuluvat muotopuutarha, Vorobjovy goryn luonnonsuojelualue, Moskovan valtionyliopiston viheralueet ja Neskuchnyn puutarha. Puistossa vierailee arkipäivisin noin 40 000 ihmistä, viikonloppuisin ja juhlapyhinä noin 250 000.


title: Babelsbergin linna

text: Babelsbergin linna on Potsdamissa Saksassa sijaitseva entinen Hohenzollernien linna. Se sijaitsee Haveljoen rannalla Babelsbergin kukkulalla suoraan vastapäätä Berliinin puolella olevaa Glienickeä.


title: Babelsbergin linna

text: Linnan rakennutti vuonna 1833 tuleva Preussin kuningas ja Saksan keisari Vilhelm I kesäasunnokseen. Rakennuksen suunnitteli arkkitehti Karl Friedrich Schinkel englantilaisen maalaiskartanon tyyliin. Rakennus edustaa uustudorilaista arkkitehtuuria. Se sisältää runsaasti erkkereitä, torneja, sakaroita ja loggioita. Sisätilat ja ikkunat on tehty uusgoottilaiseen tyyliin. Linnan suunnittelua jatkoivat Schinkelin jälkeen Ludwig Persius ja Johann Heinrich Strack, jotka suunnittelivat useita sivurakennuksia. Kaikilla arkkitehdeilla oli vaikeuksia täyttää prinssi Vilhelmin puolison, prinsessa Augustan toiveet koristeellisemmista tiloista. Strack suunnitteli vuosina 1844–1849 rakennetun torniin päättyvän lisäsiiven. Tornin sisälle sijoitettiin kahden kerroksen korkuinen tanssiaissali. Linnaa ympäröivän puiston suunnitteli alun perin Peter Joseph Lenné, mutta hänen työttään jatkanut Hermann von Pückler-Muskau toteutti oman näkemyksensä.


title: Babelsbergin linna

text: Linna on tällä hetkellä suljettuna yleisöltä kunnostustöiden vuoksi.


title: Arttu Vattulainen

text: Arttu Juhani Vattulainen (s. 3. joulukuuta 1991 Joensuu) on suomalainen kestävyysjuoksija. Hän edustaa Joensuun Katajaa ja häntä valmentaa Tuomo Lehtinen.


title: Arttu Vattulainen

text: Kalevan kisoissa Vattulainen on saavuttanut 5 000 metrillä kultaa vuonna 2018 ja hopeaa 2015 ja 10 000 metrillä kultaa vuosina 2015 ja 2016 sekä pronssia 2014.


title: Arttu Vattulainen

text: Viestijuoksun SM-kisoista Vattulainen on saavuttanut Joensuun Katajassa 4 × 1 500 metrillä kultaa 2015, hopeaa 2011 ja 2014 sekä pronssia 2013 ja 2018. Lisäksi hänellä on pronssia 4 × 800 metrin viestistä vuodelta 2015.


title: Arttu Vattulainen

text: Vattulainen kilpaili 5 000 metrillä Euroopan joukkuemestaruuskilpailuissa 2015. Aikuisten Suomi–Ruotsi-maaotteluun Vattulainen osallistui ensimmäisen kerran 5 000 ja 10 000 metrillä Tukholmassa 2015.


title: Arttu Vattulainen

text: Vattulainen edusti Suomea Berliinin EM-kilpailuissa 2018 10 000 metrillä sijoittuen 18:nneksi.


title: Arttu Vattulainen

text: Lähteet


title: Gladys Cherono

text: Gladys Kiprono Cherono (s. 12. toukokuuta 1983) on kenialainen kestävyysjuoksija.


title: Gladys Cherono

text: Cherono voitti 5 000 metrin juoksun Kenian-mestaruuden 2012. Saman vuoden Porto-Novon Afrikan-mestaruuskilpailuissa hän voitti kultaa 5 000 metrillä ajalla 15.40,04 ja 10 000 metrillä ajalla 32.41,40. Hän voitti 10 000 metriä Kenian MM-karsinnoissa 2013. Moskovan MM-kilpailuissa hän sai samalla matkalla hopeaa ajalla 30.45,17. Hän voitti puolimaratonin maailmanmestaruuden Kööpenhaminassa 2014 ajalla 67.29. Kenia voitti myös joukkuekilpailun.


title: Gladys Cherono

text: Vuonna 2015 hän voitti Berliinin maratonin ajalla 2.19.25.


title: Ritola

text: Ritola on muun muassa seuraavien henkilöiden sukunimi:


title: Selma Tötterman

text: Selma Evelina Tötterman (6. heinäkuuta 1853 Lammi – 1. kesäkuuta 1902 Reposaari) oli suomalainen näyttelijä. Hän kuului Suomalaisessa Teatterin varhaisimpaan näyttelijäkaartiin.


title: Selma Tötterman

text: Selma Töttermanin vanhemmat olivat kauppias Erik Wilhelm Tötterman ja Selma Olivia Breitholtz.


title: Selma Tötterman

text: Tötterman suoritti näyttämöopintoja Kaarola Avellanin johdolla. Hän liittyi Suomalaiseen Teatteriin heinäkuussa 1872. Ura jäi lyhyeksi, sillä hän lopetti jo vuonna 1876. Alkuun hänen ilmaisuaan hankaloitti ujous. Oskari Vilho listasi kesällä 1874 näyttelijöiden heikkouksia: Töttermania hän piti kelvollisena, mutta liialliseen tunteiluun taipuvaisena. Töttermanin vahvimpia näyttämötaiteellisia tehtäviä olivat Jane ("Maria Tudor") ja Regissa ("Sven Dyringin koti").


title: Selma Tötterman

text: Selma Töttermanin ensimmäinen aviopuoliso oli mikkeliläinen kauppias Karl Axel Lindström (1850–1892), pariskunta avioitui elokuussa 1878 ja liitosta syntyi tytär Helmi Lindström (1879–1907). Töttermanin toinen puoliso oli Robert Georg Jankowsky.


title: Jätkäsaaren kaatopaikka

text: Jätkäsaaren kaatopaikka oli Helsingin Jätkäsaaressa vuosina 1930–44 toiminut epävirallinen kaatopaikka, jonka alue on nykyään osa Länsisatamaa. Paikka ei koskaan ollut varsinaisena kaatopaikkana, eikä sen käyttäjistä ole täyttä varmuutta. Ainakin yksityiset kansalaiset ja yritykset toivat sinne jätettä, mutta mahdollisesti myös Helsingin kaupungin puhtaanapitolaitos.


title: Jätkäsaaren kaatopaikka

text: Alueelle oli ryhdytty rakentamaan satamaa jo vuodesta 1913 lähtien. Helsingin kaupunki halusi edelleen laajentaa alueen maa-aluetta ja 1930-luvulta lähtien kehotti asukkaitakin tuomaan jätettä Jätkäsaareen meren täytöksi satamaa laajennettaessa. Varsinainen kaatopaikka toimi Hietasaaren kärjestä merelle päin, joskin myös muissakin paikoissa tapahtui maatäyttöjä. Sijainti lienee ollut nykyisestä Verkkokauppa.comista hieman länteen olevan kentän kohdalla, asfalttikentän alla.


title: Jätkäsaaren kaatopaikka

text: Alueelle tuotiin ylijäämämaita, rakennusten purkujätteitä, pilaantuneita kasviksia, tuhkaa, jätepaperia, puutarhajätettä ja täyttömaata. Jäte on kipattu painuvien savikerrosten päälle ja jätetäyttö ulottuu paikoin 15 m:n syvyyteen. Joukossa on myös mm. 4–6 puurunkoista 20–30 m:n pituista proomua. Jäte ei ole koostumukseltaan tavanomaisen kaatopaikkajätteen tyyppistä.


title: Jätkäsaaren kaatopaikka

text: Syntynyt satama oli liikenteen määrällä mitattuna Helsingin suurin 1960-luvulta lähtien, ja laajentaminen jatkui 1970-luvullakin.


title: Jätkäsaaren kaatopaikka

text: Suurin osa entisestä kaatopaikasta on sijainnut Jätkäsaaressa ensimmäisenä kunnostettavan alueen eteläpuolella. Kaatopaikan kunnostussuunnittelu on aloitettu ja alueen kunnostukselle haettiin erillinen ympäristölupa.


title: Jätkäsaaren kaatopaikka

text: Alueella on otettu maanäytteitä 460 pisteestä ja erillisten näytteiden lukumäärä on 1360. Näitä tutkimalla on saatu yli 35 000 analyysitietoa. Eniten on tutkittu raskasmetallien, öljyhiilivetyjen ja PAH-yhdisteiden pitoisuuksia sekä paikoin mm. asbestin esiintymistä.


title: Jätkäsaaren kaatopaikka

text: Pohjavettä on tutkittu 15 havainto- ja näyteputkesta ja huokoskaasua 20 pisteessä. Seurannassa on mm. pohjaveden fysikaalisia ominaisuuksia sekä metallien, öljyhiilivetyjen ja PAH-yhdisteiden pitoisuuksia.


title: Jätkäsaaren kaatopaikka

text: Alueelle on suunniteltu myös uimaranta-aluetta. Sen ja entisen kaatopaikan väliseltä alueelta on tutkittu myös veden mikrobiologista laatua.


title: Jätkäsaaren kaatopaikka

text: Sedimenttinäytteitä on otettu 26 pisteestä. Sedimenteistä on tutkittu lisäksi niiden fysikaalisia ominaisuuksia ja raskasmetallien, öljyhiilivetyjen, PCB- ja PAH-yhdisteiden pitoisuuksia.


title: Jätkäsaaren kaatopaikka

text: Alueelta tiedetään löytyneen metalleja vähäisessä määrin. Kaatopaikan tiedetään myös aiheuttaneen pohjaveden pilaantumista.


title: Jätkäsaaren kaatopaikka

text: Pilaantuneet maat ja jätteet ovat olleet asfalttikentän alla eristettynä kauan. Lukuun ottamatta matkustajaterminaalia koko Länsisataman alue on muuttumassa kaupunginosaksi. Varsinainen kaatopaikka-alue on todettu rakentamiseen kelvottomaksi alueeksi, koska jätetäyttö ulottuu syvälle. Rakennuskortteiden alle voidaan jättää epäorgaanisilla aineilla lievästi pilaantuneita maa-aineksia tietyin rajoituksin.


title: Jätkäsaaren kaatopaikka

text: Maaperää joudutaan kunnostamaan paikoittain, ja yhdyskuntajätteillä täytetty alue (so. kaatopaikka) eristetään ja suojataan nykyiselle paikalleen ja sen päälle rakennetaan liikuntapuisto. Maa-ainekset eristetään viherrakenteista, jotta haitta-aineet eivät kerry kasveihin. Viheralueelta varataan alueita rakennustoiminnasta tulevan epäorgaanisilla aineksilla lievästi pilaantuneen maan sijoittamiseen.